Document ID: 31994D0208

ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Ιανουαρίου 1994 για κήρυξη μιας συγκέντρωσης συμβιβάσιμης με την κοινή αγορά (Υπόθεση αριθ. IV/M.315 - Mannesmann/Vallourec/Ilva) Κανονισμός (ΕΟΚ) αριθ. 4064/89 του Συμβουλίου (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (94/208/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων (1), και ιδίως το άρθρο 8 παράγραφος 2,
την απόφαση της Επιτροπής της 20ής Σεπτεμβρίου 1992 να κινήσει τη διαδικασία στην υπόθεση αυτή,
Αφού έδωσε στις ενδιαφερόμενες επιχειρήσεις την ευκαιρία να γνωστοποιήσουν τις απόψεις τους επί των αιτιάσεων της Επιτροπής,
Κατόπιν διαβουλεύσεως με τη συμβουλευτική επιτροπή για τον έλεγχο των συγκεντρώσεων επιχειρήσεων (2),
Εκτιμώντας ότι:
Ι. ΤΑ ΜΕΡΗ (1) Η Dalmine είναι ιταλική επιχείρηση, που ασκεί δραστηριότητες στους τομείς του χάλυβα, των μετάλλων, του μηχανολογικού και ηλεκτρολογικού εξοπλισμού και των ορυκτών. Η Dalmine ανήκει σε όμιλο επιχειρήσεων όπου επικεφαλής είναι η ιταλική κρατικής ιδιοκτησίας εταιρεία Ilva SpA.
(2) Η MRW είναι γερμανική επιχείρηση που ασκεί δραστηριότητες στην παραγωγή σωλήνων κάθε είδους, στην παραγωγή χάλυβα και ενδιάμεσων υλικών για σωλήνες κάθε είδους, καθώς και στην κατεργασία, το φινίρισμα και την πώληση τέτοιου είδους προϊόντων. Η MRW είναι θυγατρική της Mannesmann AG, η οποία είναι γερμανική εταιρεία που ασκεί δραστηριότητες στη βιομηχανία σιδήρου και χάλυβα, στην κατασκευή και την πώληση διαφόρων βιομηχανικών προϊόντων, καθώς και στο σχεδιασμό και την κατασκευή εργοστασιακών μονάδων.
(3) Η Valtubes είναι γαλλική εταιρεία που ασκεί δραστηριότητες στην παραγωγή και την πώληση σωλήνων κάθε είδους, καθώς και των προϊόντων που κατασκευάζονται από αυτούς. Η Valtubes είναι πλήρως ελεγχόμενη θυγατρική της γαλλικής εταιρείας Vallourec SA, η οποία ασκεί δραστηριότητες στην κατασκευή, την επεξεργασία και την πώληση χαλυβουργικών υλικών. Η γαλλική κρατικής ιδιοκτησίας εταιρεία Usinor κατέχει το 28 % του κεφαλαίου της Vallourec, ενώ κανένας άλλος από τους υπόλοιπους μετόχους δεν κατέχει ποσοστό μεγαλύτερο του 5 % του κεφαλαίου της εταιρείας.
ΙΙ. Η ΠΡΑΞΗ (4) Τα μέρη θα συστήσουν την DMV με τη μορφή εταιρείας χαρτοφυλακίου, στην οποία θα συμμετέχουν εξίσου. Η DMV θα έχει στην κυριότητά της, θα διαχειρίζεται και θα ελέγχει τέσσερις εταιρείες (από μία σε κάθε χώρα προέλευσης των μητρικών εταιρειών και μία στις Ηνωμένες Πολιτείες της Αμερικής) που συγκεντρώνουν τις προηγούμενες δραστηριότητες κατασκευής ανοξείδωτων χαλυβοσωλήνων χωρίς ραφή των μερών.
Στο πλαίσιο αυτής της σχεδιαζόμενης πράξης, τα μέρη σκοπεύουν να σταματήσουν τη λειτουργία του πιεστηρίου διέλασης στο Costa Volpino και να διατηρήσουν τα δύο πιεστήρια που βρίσκονται στη Γαλλία και τη Γερμανία, που προτίθενται να εξειδικεύσουν ώστε να καταστεί δυνατή η μείωση του κόστους και η πραγματοποίηση οικονομιών κλίμακας. Θα κλείσουν επίσης ορισμένες από τις εγκαταστάσεις ψυχρής έλασης στα γαλλικά και γερμανικά εργοστάσια της DMV.
ΙΙΙ. Η ΣΥΓΚΕΝΤΡΩΣΗ Έλεγχος από κοινού (5) Κάθε ένα από τα μέρη θα κατέχει ποσοστό 33,33 % των μετοχών της DMV. Συνεπώς, κανένα μέρος δεν θα είναι σε θέση να ελέγχει από μόνο του την πλειοψηφία των ψήφων στις συνεδριάσεις των μετόχων. Απαγορεύεται η διάθεση μετοχών σε τρίτους για μία περίοδο [. . .] (3), εκτός εάν δοθεί η γραπτή συγκατάθεση όλων των μερών.
(6) Βάσει των όρων της συμφωνίας για τη δημιουργία κοινής επιχείρησης της 28ης Ιουνίου 1993, θα συσταθεί ένα εποπτικό συμβούλιο αποτελούμενο από έξι μέλη, με το διορισμό δύο μελών από το κάθε μέρος. Το εποπτικό συμβούλιο θα αποφασίζει ομόφωνα και θα επιλαμβάνεται όλων των σημαντικών επιχειρηματικών και χρηματοοικονομικών θεμάτων καθώς και των θεμάτων που αφορούν την Ε & Α και τα οποία δεν εντάσσονται στις τρέχουσες εργασίες της επιχείρησης.
Το εποπτικό συμβούλιο θα συστήσει εκτελεστική επιτροπή απαρτιζόμενη από τα αντίστοιχα εκτελεστικά στελέχη των μελών. Η εκτελεστική επιτροπή θα λαμβάνει τις αποφάσεις της ομόφωνα. Θα επιλέγει τους διευθύνοντες συμβούλους, οι οποίοι θα είναι μέλη του διοικητικού συμβουλίου.
Το διοικητικό συμβούλιο θα αποτελείται από τρεις διευθύνοντες συμβούλους. Θα διαχειρίζεται την DMV και θα διεκπεραιώνει τις τρέχουσες εργασίες της. Το διοικητικό συμβούλιο θα εποπτεύεται από το εποπτικό συμβούλιο.
Κατά συνέπεια, η DMV θα ελέγχεται από κοινού από τις μητρικές εταιρείες της.
Κοινή επιχείρηση που επιτελεί σε μόνιμη βάση όλες τις λειτουργίες μιας αυτόνομης οικονομικής μονάδας (7) Τα άρθρα 3 έως 6 της συμφωνίας για τη σύσταση της κοινής επιχείρησης προβλέπουν τη μεταβίβαση σε κάθε μία από τις ευρωπαϊκές θυγατρικές της DMV των περιουσιακών στοιχείων (συμπεριλαμβανομένων όλων των δικαιωμάτων πνευματικής ιδιοκτησίας και συγγενικών δικαιωμάτων), των παγίων περιουσιακών στοιχείων (εκτός από τη γη και τα κτίρια, για τα οποία προβλέπεται χρηματοδοτική μίσθωση) και των υποχρεώσεων, που αφορούν τις δραστηριότητες της DMV που περιγράφθηκαν ανωτέρω. Προβλέπεται το κλείσιμο των εγκαταστάσεων παραγωγής των μερών, ενώ οι υπόλοιπες θα ειδικευθούν σε ορισμένους τομείς, έτσι ώστε να πραγματοποιηθούν οικονομίες κλίμακας.
Επιπλέον, στο άρθρο 14 της συμφωνίας για τη δημιουργία της κοινής επιχείρησης προβλέπεται ότι κάθε μέρος θα διατηρήσει στην DMV ή θα μεταφέρει σε αυτή όλα τα μέλη του προσωπικού (στον τεχνικό, εμπορικό και διοικητικό τομέα) που είναι αναγκαία για να εξασφαλιστεί η απρόσκοπτη λειτουργία της κοινής επιχείρησης.
(8) Για να μπορέσει η κονή επιχείρηση να αποκτήσει το συντομότερο την αυτονομία της και να λειτουργεί με επιτυχία στην αγορά, το άρθρο 20 της προαναφερθείσας συμφωνίας προβλέπει ότι τα μέρη αναλαμβάνουν την υποχρέωση να συνεχίσουν την προμήθεια προϊόντων, υλικών και υπηρεσιών που συνδέονται με τις μεταβιβαζόμενες μονάδες. Ωστόσο, τα μέρη έχουν προβλέψει ότι η DMV θα είναι ελεύθερη να προσδιορίζει τη δική της αγοραστική πολιτική και, συνεπώς, να πραγματοποιεί τις αγορές της από άλλους προμηθευτές.
(9) Χάρη στις ανωτέρω ρυθμίσεις, θα διατεθούν στην DMV όλα τα αναγκαία μέσα έτσι ώστε να είναι σε θέση να επιτελεί σε μόνιμη βάση όλες τις λειτουργίες μιας αυτόνομης οικονομικής μονάδας.
Απουσία συντονισμού της συμπεριφοράς σε θέματα ανταγωνισμού (10) Μετά την ολοκλήρωση της σχεδιαζόμενης πράξης, τα μέρη δεν θα ασκούν πλέον δραστηριότητες στην παραγωγή ανοξείδωτων χαλυβοσωλήνων χωρίς ραφή. Μόνο η Vallourec, μέσω της θυγατρικής της "Valinox nucleaire", ασκούσε και θα συνεχίσει να ασκεί δραστηριότητες στην παραγωγή σωλήνων χωρίς ραφή για ευαίσθητα τμήματα πυρηνικών μονάδων, όπως είναι οι ατμογεννήτριες. Οι σωλήνες αυτοί απαιτούν ειδικευμένα εργαστήρια και υπόκεινται σε ειδικές τεχνικές και κανονιστικές προδιαγραφές. Συνεπώς, θεωρείται ότι ανήκουν σε χωριστή αγορά προϊόντων.
(11) Όλες οι άλλες δραστηριότητες στον τομέα των πυρηνικών εγκαταστάσεων, που δεν συνδεόνται με ευαίσθητα τμήματα πυρινικών εγκαταστάσεων και δεν απαιτούν ειδικευμένα εργαστήρια, ασκούντο από όλα τα μέρη πριν από την πράξη και θα συγχωνευθούν στην DMV. Εντούτοις, τόσο η DMV όσο και η Valinox nucleaire θα μπορούν να παράγουν μια πολύ περιορισμένη ποσότητα πολύ ειδικευμένων συλήνων, όπως οι εναλλάκτες θερμότητας και οι σωλήνες-οδηγοί. Τα προϊόντα αυτά κατασκευάζονται μόνο κατόπιν παραγγελίας για να καλυφθούν οι ανάγκες των πελατών για ένα πλήρες φάσμα προϊόντων, και η σχετική συνολική παραγωγή ανήλθε σε [. . .] το 1992 (ποσοστό χαμηλότερο από το 0,1 % της συνολικής αγοράς ανοξείδωτων χαλυβοσωλήνων χωρίς ραφή).
Συνεπώς, η συγκεκριμένη δραστηριότητα που ασκεί μία από τις μητρικές επιχειρήσεις στον τομέα των επιχειρηματικών δραστηριοτήτων της DMV πρέπει να θεωρηθεί ήσσονος σημασίας.
(12) Ο ανταγωνισμός μεταξύ των τριών μητρικών εταιρειών θα συνεχιστεί στον τομέα των έτοιμων σωλήνων και συναφών εξαρτημάτων που χρησιμοποιούνται στο κύκλωμα του πετρελαίου (Oil Country Tubular Goods-OCTG). Ποσοστό 98 % της αγοράς OCTG αφορά σωλήνες από κοινό χάλυβα, ενώ το υπόλοιπο 2 % αφορά σωλήνες χωρίς ραφή από ανοξείδωτο χάλυβα.
Δεδομένου ότι τα μέρη θα έχουν μεταβιβάσει τις σχετικές εγκαταστάσεις παραγωγής τους στην DMV, δεν θα είναι πλέον σε θέση να κατασκευάζουν τους ανωτέρω σωλήνες. Συνεπώς, για να καλυφθεί πλήρως το φάσμα της προσφοράς, το άρθρο 19 της συμφωνίας για την κοινή επιχείρηση προβλέπει ότι οι μητρικές εταιρείες θα αγοράζουν σωλήνες OCTG από ανοξείδωτο χάλυβα σε ενδιάμεση φάση της κατεργασίας, θα ολοκληρώνουν την κατεργασία τους και θα τους πωλούν μέσω των αντίστοιχων ειδικευμένων δικτύων τους στις επιχειρήσεις του κυκλώματος του πετρελαίου. Οι ιδιαίτερα τελειοποιημένες τεχνικές φινιρίσματος και της υψηλής τεχνολογίας μηχανήματα κοπής σπειρωμάτων που απαιτούνται για το φινίρισμα των σωλήνων OCTG, τόσο από ανοξείδωτο όσο και από κοινό χάλυβα, καθιστούν απίθανο το ενδεχόμενο να εισέλθει η DMV μεταγενέστερα στην αγορά αυτή ανταγωνιζόμενη τις μητρικές εταιρείες της.
Το κόστος παραγωγής των ημικατεργασμένων σωλήνων δεν αντιπροσωπεύει σημαντικό μέρος της τελικής τιμής αυτών των ειδικευμένων σωλήνων, και συνεπώς δεν θεωρείται πιθανόν ότι η προαναφερθείσα αγορά ημικατεργασμένων σωλήνων από την DMV θα μπορούσε να εμπεριέχει σημαντικό κίνδυνο συντονισμού της συμπεριφοράς μεταξύ των μητρικών εταιρειών σε θέματα ανταγωνισμού.
(13) Οι τρεις μητρικές εταιρείες, οι αντίστοιχες εταιρείες στις οποίες ανήκουν αυτές ή οι εταιρείες στο κεφάλαιο των οποίων συμμετέχουν, θα εξακολουθήσουν να είναι επίσης σημαντικοί ανταγωνιστές στην αγορά ράβδων και πρισμάτων. Οι ράβδοι και τα πρίσματα είναι οι πρώτες ύλες για τους ανοξείδωτους χαλυβοσωλήνες χωρίς ραφή, καθώς και για άλλα προϊόντα από ανοξείδωτο χάλυβα. Τα προϊόντα αυτά καλύπτονται από τη συνθήκη ΕΚΑΧ και οι επιπτώσεις της σχεδιαζόμενης πράξης στην αγορά των προϊόντων αυτών εξετάζεται σύμφωνα με τους κανόνες της συνθήκης ΕΚΑΧ.
(14) Όπως αναφέρεται στη συνέχεια, η αγορά των ανοξείδωτων χαλυβοσωλήνων χωρίς ραφή πρέπει να θεωρηθεί ως μία ξεχωριστή αγορά προϊόντων. Τα μέρη θα μεταβιβάσουν στην DMV πιεστήρια διέλασης που διαθέτουν και, συνεπώς, δεν θα είναι πλέον σε θέση να κατασκευάζουν ανοξείδωτους χαλυβοσωλήνες χωρίς ραφή. Λαμβάνοντας υπόψη τη σημαντική επένδυση που αντιπροσωπεύει ένα πιεστήριο διέλασης, θεωρείται πολύ απίθανο οποιαδήποτε από τις μητρικές εταιρείες να επανέλθει στην αγορά αυτή.
(15) Συνεπώς, η κοινοποιηθείσα πράξη αποτελεί συγκέντρωση κατά την έννοια του άρθρου 3 του κανονισμού (ΕΟΚ) αριθ. 4064/89.
IV. ΚΟΙΝΟΤΙΚΗ ΔΙΑΣΤΑΣΗ (16) Ο συνδυασμένος συνολικός κύκλος εργασιών σε παγκόσμια κλίμακα των τριών επιχειρήσεων υπερβαίνει τα 5 δισεκατομμύρια Ecu. Σε παγκόσμια κλίμακα, το 1992 η Ilva είχε κύκλο εργασιών 6,33 δισεκατομμύρια Ecu, η Mannesmann 13,6 δισεκατομμύρια Ecu και η Vallourec 966 εκατομμύρια Ecu, ακόμη και αν δεν ληφθεί υπόψη ο κύκλος εργασιών του ομίλου Usinor. Ο συνολικός κύκλος εργασιών σε κοινοτικό επίπεδο κάθε μίας από τις σχετικές επιχειρήσεις υπερβαίνει τα 250 εκατομμύρια Ecu. Το 1992 ο κύκλος εργασιών σε κοινοτικό επίπεδο ήταν 5,43 εκατομμύρια Ecu για την Ilva, 8,9 δισεκατομμύρια Ecu για την Mannesmann και 803 εκατομμύρια Ecu για τη Vallourec. Καμία από τις επιχειρήσεις αυτές δεν πραγματοποιεί άνω των δύο τρίτων του κύκλου εργασιών της σε ένα και το αυτό κράτος μέλος. Συνεπώς, η προτεινόμενη πράξη έχει κοινοτική διάσταση.
V. ΤΟ ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ Α. Αγορά των σχετικών προϊόντων (17) Σε αντίθεση με τους σωλήνες από κοινό χάλυβα, οι ανοξείδωτοι χαλυβοσωλήνες χωρίς ραφή (SST) έχουν υψηλή περιεκτικότητα σε χρώμιο, χαμηλή περιεκτικότητα σε άνθρακα, ενώ μπορεί να περιέχουν μη σιδηρούχα μέταλλα όπως νικέλιο ή τιτάνιο. Η υψηλή περιεκτικότητα των προσμείξεων που χρησιμοποιούνται στους σωλήνες από ανοξείδωτο χάλυβα τους προστατεύει από την οξείδωση, πράγμα που δεν συμβαίνει στους σωλήνες από κοινό χάλυβα. Λόγω της υψηλής αυτής περιεκτικότητας σε υλικά πρόσμειξης, οι τιμές των σωλήνων από ανοξείδωτο χάλυβα είναι πέντε έως δέκα φορές υψηλότερες από εκείνες των σωλήνων από κοινό χάλυβα. Συνεπώς, οι σωλήνες αυτοί χρησιμοποιούνται μόνο σε εφαρμογές που απαιτούν ανοξείδωτα υλικά.
(18) Οι τρεις μητρικές εταιρείες δήλωσαν ότι ένας χάλυβας μπορεί να θεωρηθεί ως "ανοξείδωτος" όταν η περιεκτικότητα σε χρώμιο είναι τουλάχιστον 13 %, ενώ τις προδιαγραφές της CEN για τον ανοξείδοτο χάλυβα το αντίστοιχο ποσοστό είναι 10,5 % (CEN 10.020).
Τα μέρη θα εξακολουθούν να ασκούν δραστηριότητες στον τομέα των σωλήνων από ανοξείδωτο χάλυβα με περιεκτικότητα σε χρώμιο χαμηλότερη από 13 %.
Από την άποψη της ζήτησης, οι περισσότεροι πελάτες που ερωτήθηκαν από την Επιτροπή επιβεβαίωσαν ότι, όταν η περιεκτικότητα σε χρώμιο είναι κατώτερη από 13 %, ο σωλήνας θεωρείται ότι είναι από χαλυβόκραμα συγκεκριμένης ποιότητας και όχι από ανοξείδωτο χάλυβα.
Από πλευράς προσφοράς, το ποσοστό του 13 % αποτελεί διαχωριστικό όριο. Όταν η περιεκτικότητα σε χρώμιο είναι 13 % ή υψηλότερη, οι χαλυβοσωλήνες χωρίς ραφή πρέπει να κατασκευαστούν σε πιεστήριο διέλασης. Όταν η περιεκτικότητα σε χρώμιο είναι χαμηλότερη του 13 %, οι σωλήνες χωρίς ραφή από κοινό χάλυβα και οι σωλήνες από χαλυβόκραμα συγκεκριμένης ποιότητας κατασκευάζονται σε ελασματουργεία. Κατά συνέπεια, τόσο από άποψη προσφοράς όσο και ζήτησης, οι σωλήνες από ανοξείδωτο χάλυβα με περιεκτικότητα σε χρώμιο τουλάχιστον 13 % και οι σωλήνες από χαλυβόκραμα συγκεκριμένης ποιότητας με περιεκτικότητα σε χρώμιο χαμηλότερη του 13 % πρέπει να θεωρηθούν ότι ανήκουν σε ξεχωριστές αγορές προϊόντων.
(19) Οι σωλήνες από ανοξείδωτο χάλυβα μπορούν είτε να είναι χωρίς ραφή είτε να είναι συγκολλημένοι. Χρησιμοποιούνται σε ένα ευρύ φάσμα εφαρμογών όπως στην πυρηνική και χημική βιομηχανία και στη βιομηχανία πετρελαίου, αλλά επίσης και στις κατασκευές κτιρίων, στη βιομηχανία αυτοκινήτων και στις βιομηχανίες ειδών διατροφής. Στην πρώτη ομάδα εφαρμογών χρησιμοποιούνται μόνο σωλήνες χωρίς ραφή, ενώ στη δεύτερη ομάδα χρησιμοποιούνται κυρίως συγκολλημένοι σωλήνες. Πριν από 20 χρόνια, το ποσοστό που κατείχαν οι σωλήνες χωρίς ραφή στις συνολικές εφαρμογές των σωλήνων από ανοξείδωτο χάλυβα ήταν 80 %, ενώ το αντίστοιχο ποσοστό για τους συγκολλημένους σωλήνες ήταν 20 %. Τα ποσοστά αυτά έχουν σήμερα αντιστραφεί, δηλαδή 20 % για τους σωλήνες χωρίς ραφή και 80 % για τους συγκολλημένους σωλήνες, κυρίως λόγω της προοδευτικής βελτίωσης της τεχνολογίας συγκόλλησης και της σημαντικής διαφοράς τιμής μεταξύ των συγκολλημένων σωλήνων και των σωλήνων χωρίς ραφή. Αυτή η διαδικασία υποκατάστασης είναι πλέον σχεδόν πλήρης και οι σωλήνες χωρίς ραφή από ανοξείδωτο χάλυβα χρησιμοποιούνται εν γένει μόνο στην περίπτωση που είναι απαράδεκτη η χρησιμοποίηση συγκολλημένων σωλήνων από ανοξείδωτο χάλυβα.
Στο πλαίσιο του προσδιορισμού της αγοράς προϊόντων, θα πρέπει να ληφθούν υπόψη τα εξής:
- υπάρχει περιορισμένη μόνο τεχνική αλληλεπικάλυψη μεταξύ των σωλήνων χωρίς ραφή και των συγκολλημένων σωλήνων από ανοξείδωτο χάλυβα λόγω τεχνικών περιορισμών στην παραγωγή όσον αφορά τις διαμέτρους και το πάχος των τοιχωμάτων,
- εντός της περιοχής στην οποία υπάρχει αλληλεπικάλυψη, η διαφορά της τιμής είναι υψηλή, και συγκεκριμένα η μέση τιμή των σωλήνων χωρίς ραφή είναι διπλάσια της μέσης τιμής των συγκολλημένων σωλήνων- οι τεχνικές κατασκευής διαφέρουν πολύ: η παραγωγή χαλύβδινων σωλήνων χωρίς ραφή απαιτεί πολύ υψηλότερη αρχική επένδυση από ό,τι η παραγωγή συγκολλημένων σωλήνων- η εξέλιξη τιμών για τους σωλήνες χωρίς ραφή διαφέρει από εκείνη των συγκολλημένων σωλήνων- οι διεθνείς προδιαγραφές που χρησιμοποιούνται στον τομέα του πετρελαίου, των χημικών και των φαρμακευτικών προϊόντων (όπως, λόγου χάρη, η προδιαγραφή ASTM των Ηνωμένων Πολιτειών της Αμερικής) επιβάλλουν τη χρησιμοποίηση σωλήνων χωρίς ραφή- όπως προαναφέραμε, οι βασικοί τομείς εφαρμογών για τους σωλήνες χωρίς ραφή και για τους συγκολλημένους σωλήνες είναι διαφορετικοί.
Οι πελάτες και οι τελικοί χρήστες που ερωτήθηκαν από την Επιτροπή επιβεβαίωσαν τις παρατηρήσεις αυτές και δήλωσαν ότι κανονικά δεν θα υποκαθιστούσαν ένα συγκολλημένο σωλήνα με ένα σωλήνα χωρίς ραφή.
Συνεπώς, η αγορά για τους σωλήνες από ανοξείδωτο χάλυβα χωρίς ραφή πρέπει να θωρηθεί ως μία χωριστή αγορά σχετικού προϊόντος.
(20) Η αγορά του σχετικού προϊόντος αποτελείται από δύο διακεκριμένα τμήματα, δηλαδή σωλήνες θερμής και σωλήνες ψυχρής έλασης. Όλοι οι σωλήνες κατασκευάζονται με διέλαση και κατεργασία εν θερμώ. Εν συνεχεία, είτε πωλούνται ως έχουν είτε για να υποστούν περαιτέρω κατεργασία εν ψυχρώ. Η κατεργασία εν ψυχρώ γίνεται συνήθως για να κατασκευαστούν σωλήνες κάτω από μία ορισμένη διάμετρο, ή για να βελτιωθούν τα χαρακτηριστικά του σωλήνα, έτσι ώστε να ανταποκρίνεται σε ειδικές ανοχές διαστάσεων.
Στην πρώτη περίπτωση, δεν υπάρχει αλληλεπικάλυψη μεγέθους μεταξύ των προϊόντων θερμής και ψυχρής κατεργασίας, ενώ στη δεύτερη περίπτωση υπάρχει αλληλεπικάλυψη. Συνεπώς, οι σωλήνες ψυχρής και θερμής κατεργασίας απαρτίζουν από κοινού το πλήρες φάσμα των μεγεθών.
Τόσο τα προϊόντα θερμής όσο και τα προϊόντα ψυχρής κατεργασίας αγοράζονται από τους ίδιους πελάτες στο πλαίσιο συνολικών παραγγελιών, ενώ και τα δύο είδη προϊόντων παράγονται από τους ίδιους κατασκευαστές (παρόλο που σε ορισμένες χώρες ορισμένες ειδικευμένες επιχειρήσεις αναλαμβάνουν μέρος της κατεργασίας εν ψυχρώ). Η τιμή των σωλήνων ψυχρής κατεργασίας είναι αισθητά υψηλότερη από την τιμή των σωλήνων θερμής κατεργασίας και οι δαπάνες καθώς και οι τεχνολογίες κατασκευής και η παραγωγική ικανότητα των ανταγωνιστικών επιχειρήσεων διαφέρουν για τα προϊόντα θερμής και ψυχρής κατεργασίας. Η κατεργασία εν ψυχρώ απαιτεί περισσότερη εργασία απ' ό,τι η κατεργασία εν θερμώ.
Η ανταγωνιστικότητα ενός προμηθευτή στην αγορά εξαρτάται, σε σημαντικό βαθμό, από την ικανότητά του να προσφέρει ένα πλήρες φάσμα προϊόντων στο οποίο περιλαμβάνονται τόσο οι σωλήνες ψυχρής όσο και θερμής κατεργασίας.
Β. Η γεωγραφική αγορά αναφοράς α) Η γεωγραφική αγορά για ανοξείδωτους χαλυβοσωλήνες χωρίς ραφή (θερμής και ψυχρής κατεργασίας) είναι η Δυτική Ευρώπη (χώρες της Ευρωπαϊκής Κοινότητας και της Ευρωπαϊκής Ζώνης Ελευθέρων Συναλλαγών)
(21) Δεν υπάρχουν δασμοί μεταξύ των χωρών της Κοινότητας και της Ευρωπαϊκής Ζώνης Ελευθέρων Συναλλαγών. Το εμπόριο είναι ιδιαίτερα ανεπτυγμένο στους ανοξείδωτους χαλυβοσωλήνες χωρίς ραφή μεταξύ των διαφόρων χωρών που ανήκουν στις δύο αυτές περιοχές. Ένα μεγάλο μέρος της κοινοτικής κατανάλωσης προέρχεται από τις χώρες της Ευρωπαϊκής Ζώνης Ελευθέρων Συναλλαγών. Οι δαπάνες μεταφοράς εντός της Ευρωπαϊκής Κοινότητας και της Ευρωπαϊκής Ζώνης Ελευθέρων Συναλλαγών (εφεξής "Δυτική Ευρώπη") είναι πολύ χαμηλές.
Επιπλέον, υπάρχει σημαντικός βαθμός αλληλοδιείσδυσης από τη μια χώρα στην άλλη εντός της Δυτικής Ευρώπης. Λόγου χάρη, το ποσοστό των εισαγωγών από άλλες χώρες της Ευρωπαϊκής Κοινότητας και της Ευρωπαϊκής Ζώνης Ελευθέρων Συναλλαγών σε χώρες όπου υπάρχει κάποιος εγχώριος παραγωγός είναι υψηλό (περίπου 60 % στη Γαλλία και Γερμανία και περίπου 30 % στην Ιταλία). Μέχρι τώρα, η σημαντικότερη επιχείρηση σε όλη τη Δυτική Ευρώπη είναι μία εταιρεία από χώρα της Ευρωπαϊκής Ζώνης Ελευθέρων Συναλλαγών: η Sandvik από τη Σουηδία, παρόλο που κάθε εταιρεία κατέχει ισχυρή θέση στη δική της εγχώρια αγορά (δηλαδή η MRW στη Γερμανία, η Valinox στη Γαλλία, η Dalmine στην Ιταλία και η Tubacex στην Ισπανία).
Τέλος, η διάρθρωση της προσφοράς και της ζήτησης παρουσιάζει ομοιότητες στις διάφορες χώρες. Ειδικότερα, η διανομή πραγματοποιείται σε μεγάλο βαθμό μέσω χονδρεμπόρων σε κάθε χώρα.
β) Η γεωγραφική αγορά δεν εκτείνεται πέραν της Δυτικής Ευρώπης
(22) Σε παγκόσμιο επίπεδο, στον τομέα των ανοξείδωτων χαλυβοσωλήνων χωρίς ραφή (SST) παρατηρούνται τρεις βασικές περιοχές κατανάλωσης και δύο βασικές περιοχές παραγωγής. Κάθε μία από τις περιοχές αυτές έχει διαφορετική διάρθρωση προσφοράς και ζήτησης.
Σύμφωνα με εκτιμήσεις των μερών και άλλων παραγωγών, η Δυτική Ευρώπη είναι η μεγαλύτερη αγορά (κατανάλωση [μεταξύ 50 και 60] ΚΤ) ακολουθούμενη από τη Βόρειο Αμερική (30 ΚΤ) και την Ιαπωνία (25 ΚΤ). Όσον αφορά την παραγωγή, μπορούμε να διακρίνουμε δύο βασικές περιοχές: τη Δυτική Ευρώπη και την Ιαπωνία. Στη Δυτική Ευρώπη και στην Ιαπωνία η παραγωγή υπερβαίνει κατά πολύ την κατανάλωση, με αποτέλεσμα να υπάρχει σημαντική πλεονάζουσα παραγωγική ικανότητα. Οι παραγωγοί των δύο περιοχών πραγματοποιούν σημαντικές εξαγωγές στη Βόρεια Αμερική. Πάντως, οι ιαπωνικές εξαγωγές στη Δυτική Ευρώπη δεν υπερβαίνουν το 11 % της συνολικής κοινοτικής κατανάλωσης και οι εξαγωγές της Δυτικής Ευρώπης στην Ιαπωνία ήταν αμελητέες. Πρόσφατα, η Sandvik και η Sumitomo έθεσαν από κοινού σε λειτουργία ένα πιεστήριο διέλασης στις Ηνωμένες Πολιτείες της Αμερικής (ΗΠΑ). Εντούτοις, η παραγωγή της Βόρειας Αμερικής θα συνεχίσει να καλύπτει ένα μικρό μόνο ποσοστό της συνολικής κατανάλωσης των ΗΠΑ.
(23) Υπάρχει χαμηλό ποσοστό αλληλοδιείσδυσης μεταξύ των διαφόρων περιοχών. Οι εισαγωγές παραμένουν σταθερές σε ένα επίπεδο 10 % περίπου στη Δυτική Ευρώπη (κυρίως από ιάπωνες παραγωγούς, ενώ οι εξαγωγές της Βόρειας Αμερικής είναι ελάχιστες) και θεωρούνται αμελητέες στην Ιαπωνία. Αντίθετα, οι εισαγωγές των ΗΠΑ είναι υψηλές (60-80 % κυρίως από την Ευρώπη και την Ιαπωνία). Φαίνεται ότι ένα μέρος των εισαγωγών αυτών επανεξετάζεται, και ιδίως στη Νότια Αμερική.
Το κόστος μεταφοράς που αντιμετωπίζουν οι παραγωγοί που είναι εγκατεστημένοι εκτός Δυτικής Ευρώπης αντιπροσωπεύει κατά μέσο όρο 2 ή 3 % του συνολικού κόστους.
Στις περισσότερες εισαγωγές της Δυτικής Ευρώπης επιβάλλεται εισαγωγικός δασμός 10 %. Αυτό ισχύει κυρίως ως προς τους Ιάπωνες παραγωγούς. Στο πλαίσιο όμως της Γενικής Συμφωνίας Δασμών και Εμπορίου (ΓΣΔΕ), η μείωση των εισαγωγικών δασμών επί των προϊόντων από χάλυβα, συμπεριλαμβανομένων των ανοξείδωτων σωλήνων από χάλυβα χωρίς ραφή, αποτελεί επί του παρόντος αντικείμενο διαπραγματεύσεων. Το υπό διαπραγμάτευση κείμενο προβλέπει γραμμική μείωση των εισαγωγικών δασμών μέσα σε μία δεκαετία, αρχής γενομένης από την 1η Ιανουαρίου 1995.
(24) Οι αγορές χαρακτηρίζονται επίσης από διαφορετικά επίπεδα τιμών. Οι παραγωγοί και χονδρέμποροι ανοξείδωτων χαλυβοσωλήνων χωρίς ραφή που απάντησαν σε σχετικές ερωτήσεις της Επιτροπής δήλωσαν ότι οι τιμές είναι μέχρι 35 % υψηλότερες στην Ιαπωνία (κατά μέσο όρο περίπου 20 %), ενώ στις ΗΠΑ είναι κατά μέσο όρο 5 % υψηλότερες από ό,τι στη Δυτική Ευρώπη.
(25) Οι πελάτες διαφέρουν από περιοχή σε περιοχή. Ελάχιστοι μόνο μεγάλοι χονδρέμποροι ασκούν δραστηριότητες σε παγκόσμια κλίμακα και αναλαμβάνουν διεθνείς παραγγελίες οι οποίες, σύμφωνα με τα μέρη, αντιπροσωπεύουν ποσοστό όχι πλέον του 5 % των συνολικών αγοραπωλησιών ανοξείδωτων χαλυβοσωλήνων χωρίς ραφή.
Ακόμη και αν το τρέχον επίπεδο τιμών στην αγορά της Δυτικής Ευρώπης σημείωνε μικρή αλλά αισθητή αύξηση, παραδείγματος χάρη κατά 5 %, θεωρείται απίθανο αυτή η αύξηση της τιμής να προκαλέσει ταχεία αύξηση στις εισαγωγές των μεγάλων χονδρεμπόρων από την Ιαπωνία, δεδομένου ότι η διαφορά στο επίπεδο τιμών μεταξύ Ιαπωνίας και Δυτικής Ευρώπης, λαμβάνοντας υπόψη το δασμό ύψους 10 % και το κόστος μεταφοράς, θα εξακολουθούσε να είναι σημαντική.
Εάν οι τιμές στη Δυτική Ευρώπη αυξάνονταν, λόγου χάρη κατά 5 %, θεωρείται εντελώς απίθανη η επανεισαγωγή ανοξείδωτων χαλυβοσωλήνων χωρίς ραφή που εξάγονται από παραγωγούς της Δυτικής Ευρώπης ή της Ιαπωνίας στη Βόρεια Αμερική ενόψει του υψηλότερου επιπέδου τιμών στη Βόρεια Αμερική, των εισαγωγικών δασμών 10 % και του κόστους μεταφοράς. Οι επανεισαγωγές θα μορούν να είναι ελκυστικές μόνον εάν αυξηθούν αισθητά οι τιμές στη Δυτική Ευρώπη.
(26) Επιπλέον, η διάρθρωση της διανομής στις τρεις περιοχές είναι διαφορετική. Στις ΗΠΑ, η διανομή όλων των ανοξείδωτων χαλυβοσωλήνων χωρίς ραφή πραγματοποιείται μόνο μέσω πολύ μεγάλων ανεξάρτητων χονδρεμπόρων και δεν πραγματοποιούνται άμεσες πωλήσεις. Αντίθετα, στη Δυτική Ευρώπη, ακόμη και ο μεγαλύτερος χονδρέμπορος δεν κατέχει μεμονωμένα μερίδιο μεγαλύτερο από το 1 % της αγοράς.
(27) Μπορούμε να διακρίνουμε τρεις άλλες περιοχές: την Ανατολική Ευρώπη, τις Ινδίες και την Ασία. Οι δύο τελευταίες περιοχές αποτελούν δυναμικές και ταχέως αναπτυσσόμενες αγορές και υπάρχουν πιεστήρια διέλασης στις περιοχές αυτές, αλλά η παραγωγή τους είναι χαμηλή.
Οι εισαγωγές από την Ασία και την Ινδία στη Δυτική Ευρώπη είναι αμελητέες και δεν αναμένεται να αυξηθούν αισθητά στο άμεσο μέλλον, λαμβανομένου υπόψη του υψηλού ρυθμού αύξησης της εγχώριας ζήτησης. Επιπλέον, οι εισαγωγές αυτές υπόκεινται σε δασμούς που εξακολουθούν να αποτελούν εμπόδιο για την αύξηση των πωλήσεων εντός της δυτικοευρωπαϊκής αγοράς.
Όσον αφορά την Ανατολική Ευρώπη, οι εμπορικές ροές είναι πολύ περιορισμένες, και οι προδιαγραφές σε επίπεδο παραγωγής και ποιότητας είναι ακόμα αισθητά χαμηλότερες από εκείνες της Δυτικής Ευρώπης. Οι παραγωγοί της Κοινοπολιτείας Ανεξάρτητων Κρατών (ΚΑΚ) υπόκεινται σε εισαγωγικούς δασμούς 10 % όταν εισάγουν ανοξείδωτους χαλυβοσωλήνες χωρίς ραφή στη Δυτική Ευρώπη. Αυτό δεν ισχύει για τους παραγωγούς άλλων χωρών της Ανατολικής Ευρώπης, όπου οι δασμοί θα έχουν καταργηθεί σταδιακά μέχρι το 1996. Η Επιτροπή έχει διαπραγματευθεί δασμολογικές ποσοστώσεις για χαλυβουργικά προϊόντα (συμπεριλαμβανομένων των ανοξείδωτων χαλυβοσωλήνων χωρίς ραφή) με την Τσεχική Δημοκρατία, καθώς και με τη Σλοβακική Δημοκρατία. Για τη Ρουμανία, τη Ρωσία και την Ουκρανία ισχύουν ανώτατα αδασμολόγητα όρια. Τα μέρη ανέφεραν την ύπαρξη παραγωγών στην Τσεχική Δημοκρατία (Chomutov), τη Ρουμανία, την Ουκρανία και τη Ρωσία [βλέπε κατωτέρω σημείο 121].
(28) Παρά τους προαναφερθέντες παράγοντες, τα μέρη θεώρησαν ότι η γεωγραφική αγορά αναφοράς είναι η παγκόσμια αγορά. Η εκτίμησή τους αυτή στηρίζεται σε τρία βασικά στοιχεία που αναλύονται στη συνέχεια- τα στοιχεία αυτά είναι η συσχέτιση τιμών, οι διεθνείς εμπορικές ροές και οι διεθνείς παραγωγοί, χονδρέμποροι και πελάτες.
i) Συσχετίσεις τιμών
(29) Σύμφωνα με τα μέρη, οι συσχετίσεις μεταξύ των τιμών που επιβάλλονται στη Δυτική Ευρώπη και στις ΗΠΑ - με συντελεστή συσχέτισης που κυμαίνεται από 0,5 έως 0,7 - πλησιάζουν τις συσχετίσεις μεταξύ των τιμών που επιβάλλονται στις διάφορες χώρες της Δυτικής Ευρώπης. Αυτό θα σήμαινε ότι "οι παραγωγοί δεν είναι σε θέση να διαφοροποιήσουν τις τιμές στα διάφορα τμήματα της υφηλίου".
(30) Για να αναλυθεί το αποτέλεσμα αυτό, είναι σημαντικό να αναλύσουμε πρώτα σε ποιο βαθμό αυτές οι συσχετίσεις τιμών εξαρτώνται από άλλους παράγοντες που επηρεάζουν τις σειρές τιμών στις διάφορες αγορές.
Οι συσχετίσεις των μερών βασίζονται σε σύγκριση μεταξύ των τιμών που επιβάλλονται στη Δυτική Ευρώπη και στις ΗΠΑ από τους τέσσερις Ιάπωνες παραγωγούς για προϊόντα που κατασκευάζονται στην Ιαπωνία. Είναι σαφές ότι η βάση αυτή είναι πιθανότερο να επηρεάζεται από παράγοντες που είναι κοινοί στους παραγωγούς από ό,τι, λόγου χάρη, μία συσχέτιση που βασίζεται στις εγχώριες τιμές στις ΗΠΑ, τη Δυτική Ευρώπη και την Ιαπωνία.
Εντούτοις, ακόμη και βάσει των στοιχείων αυτών, υπάρχουν ορισμένες αμφιβολίες όσον αφορά το συμπέρασμα των μερών ότι οι υποτιθέμενες υψηλές συσχετίσεις θα έδειχναν ότι οι ιάπωνες εφαρμόζουν παρόμοιες πολιτικές τιμών στη Δυτική Ευρώπη και στις ΗΠΑ.
Με βάση τα στοιχεία των μερών, η διαφορά τιμών μεταξύ των ιαπωνικών εξαγωγών στη Δυτική Ευρώπη και στις ΗΠΑ από το 1987 έως το 1992 είναι 3,2 % το 1987, 18,7 % το 1988, 8 % το 1989, 9,5 % το 1990, 16,4 % το 1991 και 18,4 % το 1992. Τα στοιχεία αυτά δεν επιβεβαιώνουν το συμπέρασμα των μερών ότι "οι ιάπωνες δεν μπορούν να μεταβάλλουν τις τιμές σε μία από τις αγορές χωρίς να μεταβάλλουν αντίστοιχα τις άλλες".
(31) Μια δεύτερη σειρά δεδομένων όσον αφορά δύο τυπικά προϊόντα από ανοξείδωτο χάλυβα των κοινοποιούντων μερών οδήγησε σε εντελώς διαφορετικές συσχετίσεις τιμών. Λόγου χάρη, η συσχέτιση της Dalmine για ένα από τα προϊόντα αυτά μεταξύ των τιμών στις ΗΠΑ και τη Δυτική Ευρώπη είναι εξαιρετικά υψηλή (0,98, δηλαδή σχεδόν πανομοιότυπη εξέλιξη τιμών). Τα μέρη συνάγουν το συμπέρασμα ότι η Dalmine δεν είναι σε θέση να διαφοροποιήσει την πολιτική της σε επίπεδο τιμών. Για το ίδιο προϊόν, η συσχέτιση τιμής της Vallourec είναι 0,47 (δηλαδή το ήμισυ εκείνης της Dalmine). Η συσχέτιση για τις τιμές της Mannesmann δεν παρουσιάστηκε. Τέτοιες διαφορές μεταξύ των δύο συσχετίσεων δεν συμβιβάζονται με την εκτίμηση της ύπαρξης παγκόσμιας αγοράς.
(32) Τέλος, ενώ η απουσία συσχέτισης τιμής μεταξύ δύο γεωγραφικών περιοχών αποτελεί μια σαφή ένδειξη για την ύπαρξη διαφορετικών γεωγραφικών αγορών, η ύπαρξη συσχετίσεων τιμής δεν φανερώνει απαραίτητα την ύπαρξη μιας ενιαίας αγοράς όταν δεν συντρέχουν και άλλοι παράγοντες, όπως αλληλοδιείσδυση ή παρόμοιες διαρθρώσεις προσφοράς και ζήτησης στις διάφορες περιοχές.
ii) Διεθνείς εμπορικές ροές
(33) Τα μέρη στηρίχθηκαν στη μέθοδο Elzinga-Hogarty, σύμφωνα με την οποία, όταν οι εξαγωγές ή οι εισαγωγές υπερβαίνουν το 10 % όσον αφορά την παραγωγή και την κατανάλωση αντίστοιχα, μία περιοχή πρέπει να θεωρηθεί ότι ανήκει σε μία ευρύτερη αγορά. Εντούτοις, η μέθοδος αυτή αποτελεί αντικείμενο αμφισβητήσεων, ειδικότερα δεδομένου ότι δεν παρέχει οποιαδήποτε ένδειξη όσον αφορά την αμοιβαία αλληλοδιείσδυση μεταξύ των διαφόρων εξεταζόμενων περιοχών. Μόνον όταν υπάρχει αμοιβαία αλληλοδιείσδυση οι αγοραστές είναι σε θέση να εκμεταλλευτούν τις διαφορές τιμών πραγματοποιώντας τις αγορές τους σε άλλες περιοχές. Στην προκειμένη περίπτωση, παρόλο που οι εξαγωγές φθάνουν το κατώτατο όριο του 10 %, η αλληλοδιείσδυση είναι πολύ χαμηλή.
iii) Διεθνείς παραγωγοί, χονδρέμποροι και πελάτες
(34) Τέλος, τα μέρη συμπεραίνουν ότι υπάρχει παγκόσμια αγορά λόγω των δραστηριοτήτων των διεθνών παραγωγών, χονδρεμπόρων και πελατών.
(35) Όσον αφορά τους παραγωγούς, είναι γεγονός ότι οι παραγωγοί της Ιαπωνίας και της Δυτικής Ευρώπης ασκούν δραστηριότητες τόσο στη Δυτική Ευρώπη όσο και στη Βόρεια Αμερική. Εντούτοις, οι παραγωγοί της Δυτικής Ευρώπης δεν ασκούν δραστηριότητες στην ιαπωνική αγορά και κανένας παραγωγός από τις ΗΠΑ δεν ασκεί επί του παρόντος δραστηριότητες στην αγορά της Δυτικής Ευρώπης.
Επιπλέον, η ανάλυση της εξέλιξης των τιμών στην αγορά της Δυτικής Ευρώπης σε σύγκριση με την εξέλιξη του μεριδίου αγοράς των ιαπωνικών εταιρειών στην ίδια αγορά οδηγεί στο συμπέρασμα ότι το επίπεδο των ιαπωνικών εισαγωγών δεν επηρεάζεται σε μεγάλο βαθμό από το επίπεδο των τιμών. Οι εισαγωγές προς τη Δυτική Ευρώπη δεν φαίνεται να επηρεάζονται από μεταβολές της ζήτησης στη Δυτική Ευρώπη, δεδομένου ότι ο όγκος τους έχει παραμείνει σχεδόν σταθερός από το 1991. Συνεπώς, δεν θεωρείται ότι θα μπορούσαν να δικαιολογήσουν ένα ευρύτερο ορισμό της αγοράς αναφοράς. Μία εξήγηση του γεγονότος αυτού μπορεί να είναι ότι οι ιάπωνες παραγωγοί εστίασαν τις εξαγωγές τους στη Δυτική Ευρώπη σε σωλήνες πολύ μικρής διαμέτρου και υψηλής προστιθέμενης αξίας.
(36) Από πλευράς ζητήσεως, υπάρχει ανταγωνισμός μόνο σε παγκόσμιο επίπεδο για μεγάλους διεθνείς διαγωνισμούς που προκηρύσσουν οι μεγαλύτεροι τελικοί χρήστες. Σύμφωνα με τα μέρη, οι διεθνείς αυτοί διαγωνισμοί αντιπροσωπεύουν μόλις το 5 % της σχετικής εμπορίας. Τα μέρη ανέφεραν επίσης ότι η αγορά της Δυτικής Ευρώπης θα μπορούσε να διαχωριστεί ως εξής: το ένα τρίτο πωλείται απευθείας στους τελικούς χρήστες (5 % του οποίου μέσω διεθνών διαγωνισμών) και το υπόλοιπο στους χονδρεμπόρους.
Τα μέρη επισήμαναν επίσης τις δραστηριότητες των μεγάλων διεθνών χονδρεμπόρων σε διεθνές επίπεδο. Υπάρχει ένας πολύ μικρός αριθμός μεγάλων χονδρεμπόρων (τέσσερις έως έξι). Ο ένας από αυτούς (TAD) είναι ένας όμιλος χονδρεμπόρων της Dalmine, ένας άλλος [ ] συνδέεται με ένα από τα μέρη με συμμετοχή μειοψηφίας στο κεφάλαιό του, ενώ ένας τρίτος [ ] συνδέεται με τον όμιλο Avesta-Sandvik.
Αυτοί οι μεγάλοι χονδρέμποροι ανταγωνίζονται μεταξύ τους μέσω διεθνών διαγωνισμών για την προμήθεια ανοξείδωτων χαλυβοσωλήνων χωρίς ραφή και συναφών υπηρεσιών, συμπεριλαμβανομένων μεταξύ άλλων σωλήνων από ανοξείδωτο χάλυβα σε διεθνείς πετρελαιοπαραγωγικές, χημικές ή φαρμακευτικές εταιρείες. Εντούτοις, η δραστηριότητα αυτή δεν συνδέεται με τις παραδοσιακές δραστηριότητες που ασκούν στον τομέα του χονδρικού εμπορίου και της διανομής στη Δυτική Ευρώπη (δεν διατηρούν αποθέματα ενόψει των μεγάλων αυτών διαγωνισμών). Λόγου χάρη, η [ ], που παρουσιάστηκε από τα μέρη ως η εταιρεία χονδρικού εμπορίου με τη μεγαλύτερη διεθνή δραστηριότητα, έχει πράγματι προμηθευτεί προϊόντα μόνο από παραγωγούς της Δυτικής Ευρώπης εντός της τελευταίας τριετίας. Πάντως, οι συνολικές αγορές της [όνομα] αντιστοιχούσαν το 1992 σε ποσοστό χαμηλότερο του 1 % της συνολικής δυτικοευρωπαϊκής ζήτησης ανοξείδωτων χαλυβοσωλήνων χωρίς ραφή.
γ) Συμπέρασμα όσον αφορά τη γεωγραφική αγορά
(37) Υπάρχει υψηλός βαθμός διείσδυσης στην αγορά ΗΠΑ από ευρωπαίους και ιάπωνες παραγωγούς. Οι ιάπωνες παραγωγοί έχουν μόνιμη μικρή, αλλά αξιόλογη παρουσία στην ευρωπαϊκή αγορά. Η κατανάλωση σε παγκόσμιο επίπεδο χαρακτηρίζεται από χαμηλό βαθμό αλληλοδιείσδυσης, διαφορετικά επίπεδα τιμών μεταξύ των κυριότερων αγορών των ΗΠΑ, της Ευρώπης και της Ιαπωνίας, διαφορετικούς συνδυασμούς πελατών και διαρθρώσεων διανομής, καθώς και από διαφορετική αναλογία μεταξύ εγχώριας παραγωγής και εισαγωγών. Εξάλλου, η Δυτική Ευρώπη προστατεύεται με ένα δασμό 10 % που εφαρμόζεται στις εισαγωγές από πολλές τρίτες χώρες συμπεριλαμβανομένης της Ιαπωνίας και των χωρών της ΚΑΚ. Άλλωστε, η ιαπωνική αγορά χαρακτηρίζεται από σημαντικούς φραγμούς εισόδου, ενώ υπάρχει εισαγωγικός δασμός ύψους 6 % στην αγορά των ΗΠΑ. Συνεπώς, θα πρέπει να θεωρήσουμε ότι η γεωγραφική αγορά αναφοράς είναι εκείνη της Δυτικής Ευρώπης.
Γ. Αξιολόγηση του συμβιβάσιμου με την κοινή αγορά α) Γενικά χαρακτηριστικά της αγοράς
i) Γενική επισκόπηση
(38) Η αγορά ανοξείδωτων χαλυβοσωλήνων χωρίς ραφή τόσο με κατεργασία εν θερμώ όσο και εν ψυχρώ, είναι μία αγορά προϊόντων που μπορεί να χαρακτηριστεί ώριμη. Θεωρείται ότι στην ουσία έχει πλέον ολοκληρωθεί η υποκατάσταση μεταξύ σωλήνων χωρίς ραφή και συγκολλημένων σωλήνων.
Τα τελευταία χρόνια έλαβαν χώρα δύο διαρθρωτικές μεταβολές στον τομέα των ανοξείδωτων χαλυβοσωλήνων χωρίς ραφή. Η πρώτη πραγματοποιήθηκε κατά τα μέσα της δεκαετίας του 1980, όταν αντί των πιεστηρίων διέλασης για την παραγωγή χονδρών σωλήνων χωρίς ραφή από κοινό χάλυβα άρχισαν να χρησιμοποιούνται τα χαμηλότερου κόστους ελασματουργεία. Η δεύτερη παρουσιάστηκε τις αρχές του 1990, όταν κατέρρευσε η ζήτηση από τις χώρες της Ανατολικής Ευρώπης που αποτελούσαν μία παραδοσιακή αγορά διάθεσης για τους κατασκευαστές της Δυτικής Ευρώπης.
Μετά από δραματική αύξηση κατά τα τελευταία δέκα χρόνια, η ζήτηση στη Δυτική Ευρώπη αναμένεται πλέον να παραμείνει στάσιμη μακροπρόθεσμα (δηλαδή γενικά αύξηση από 0 έως 1 %) και η ελαστικότητα της συνολικής ζήτησης προς τις τιμές είναι χαμηλή. Εξάλλου, η ζήτηση στην αγορά σωλήνων χωρίς ραφή είναι πολύ ευαίσθητη στις κυκλικές διακυμάνσεις του συνόλου της οικονομίας. Η κατάσταση της αγοράς έχει επιδεινωθεί από τις αρχές της δεκαετίας του 1990 συμβαδίζοντας με τη γενική επιβράδυνση της οικονομικής δραστηριότητας σε παγκόσμια κλίμακα.
Η γενική αυτή κατάσταση, καθώς και η μείωση των τιμών των πρώτων υλών (δίως του νικελίου), οδήγησαν σε μείωση των τιμών τα τελευταία χρόνια. Το τρέχον επίπεδο των τιμών φαίνεται να πλησιάζει σε ονομαστικές τιμές το αντίστοιχο επίπεδο τιμών του 1988, στην αγορά της Δυτικής Ευρώπης.
ii) Πλεονάζουσα παραγωγική ικανότητα
Θεωρητική πλεονάζουσα παραγωγική ικανότητα
(39) Οι διαρθρωτικές μεταβολές που περιγράψαμε ανωτέρω οδήγησαν στη δημιουργία σημαντικής πλεονάζουσας παραγωγικής ικανότητας στη Δυτική Ευρώπη.
Στην παραγωγή ανοξείδωτων χαλυβοσωλήνων χωρίς ραφή, η μέγιστη θεωρητική παραγωγή μιας μονάδας εξαρτάται κυρίως από δύο παράγοντες: την παραγωγική ικανότητα του πιεστηρίου διέλασης (συμπεριλαμβανομένων και συναφών εγκαταστάσεων για τη διάτρηση, την κοπή, την κατεργασία εν θερμώ κ.λπ.), η οποία καθορίζει τη μέγιστη δυνατή παραγωγή προϊόντων θερμής κατεργασίας εν ψυχρώ (ελάστρα "pilger" και μονάδες επεκτατικής ολκής). Η μέγιστη παραγωγική ικανότητα επηρεάζεται από το φάσμα των παραγόμενων προϊόντων. Εντούτοις, για την εκτίμηση της παραγωγικής ικανότητας, μπορούμε να αγνοήσουμε τον παράγοντα αυτό δεδομένου ότι όλοι οι παραγωγοί στην αγορά παράγουν ένα φάσμα μεγεθών και ποιοτήτων που χαρακτηρίζεται από επαρκή βαθμό ομοιογένειας.
(40) Όλοι οι ανοξείδωτοι χαλυβοσωλήνες χωρίς ραφή πρέπει να υποστούν κατεργασία εν θερμώ πριν πωληθούν ως τελικά προϊόντα ενδεχομένως μετά από κατεργασία εν ψυχρώ. Αυτό σημαίνει ότι η συνολική παραγωγή προϊόντων θερμής κατεργασίας ισούται με το άθροισμα των σωλήνων θερμής κατεργασίας που χρησιμοποιούνται ως ενδιάμεσα προϊόντα για την κατεργασία εν ψυχρώ συν τους σωλήνες θερμής κατεργασίας που πωλούνται ως έχουν. Για όλους τους παραγωγούς σωλήνων χωρίς ραφή από ανοξείδωτο χάλυβα, η μέγιστη παραγωγή των υψηλότερης προστιθέμενης αξίας σωλήνων ψυχρής κατεργασίας προσδιορίζονται από τις διαθέσιμες εγκαταστάσεις ψυχρής κατεργασίας. Όταν οι εγκαταστάσεις αυτές χρησιμοποιούνται στο μέγιστο, ο παραγωγός δεν έχει άλλη επιλογή από την πώληση της υπόλοιπης παραγωγής ως προϊόντα που έχουν υποστεί κατεργασία εν θερμώ.
(41) Με βάση τους ορισμούς αυτούς, η μετά τη συγκέντρωση παραγωγική ικανότητα για σωλήνες θερμής και ψυχρής κατεργασίας εντός της Δυτικής Ευρώπης εκτιμάται σε περίπου 125 ΚΤ. Το τρέχον ποσοστό απορρόφησης της παραγωγής προϊόντων θερμής και ψυχρής κατεργασίας είναι περίπου 50 %.
Απασχόληση και παραγωγή
(42) Με αυτή τη μέγιστη θεωρητική παραγωγική ικανότητα, η πραγματική παραγωγική ικανότητα προσδιορίζεται από το τρέχον επίπεδο της απασχόλησης, δηλαδή τον αριθμό των εργάσιμων ημερών ανά έτος και των ωρών ανά ημέρα. Με βάση την τρέχουσα απασχόληση και την παραγωγή το 1992, η μέση χρησιμοποίηση της παραγωγικής ικανότητας των παραγωγών στην αγορά της Δυτικής Ευρώπης, μετά τη συγκέντρωση, εκτιμάται σε περίπου 79 % για προϊόντα θερμής κατεργασίας και σε 87 % για προϊόντα ψυχρής κατεργασίας. Συνεπώς, με τα τρέχοντα επίπεδα απασχόλησης, οι παραγωγοί έχουν ήδη ένα περιθώριο για την αύξηση της παραγωγής. Οι παραγωγοί έχουν επίσης έναν ορισμένο βαθμό ευελιξίας ως προς την αύξηση της παραγωγής μέσω της αύξησης της υπερωριακής και προσωρινής απασχόλησης κ.λπ., παρόλο που μετά από ένα ορισμένο επίπεδο, η παραγωγή θα μπορούσε μόνο να αυξηθεί με σημαντική αύξηση της απασχόλησης (δηλαδή με πρόσθετες βάρδιες).
(43) Εντούτοις, στο πλαίσιο μιας αγοράς που χαρακτηρίζεται από υψηλό βαθμό συγκέντρωσης της προσφοράς, μακροχρόνια στασιμότητα της ζήτησης και χαμηλή ελαστικότητα της ζήτησης ως προς τις τιμές, θα ήταν παράλογο για έναν παραγωγό να αυξήσει το τρέχον επίπεδο της απασχόλησης σε σημαντικό βαθμό, προσεγγίζοντας έτσι την πραγματική παραγωγική του ικανότητα στη μέγιστη θεωρητική παραγωγική του ικανότητα. Για το λόγο αυτό, κανένας από τους παραγωγούς ανοξείδωτων χαλυβοσωλήνων χωρίς ραφή της Δυτικής Ευρώπης δεν έχει δείξει τέτοια πρόθεση. Το τρέχον επίπεδο της απασχόλησης είναι, συνεπώς, ένας σημαντικός, αν και όχι απαραίτητα καθοριστικός, παράγοντας στο ανταγωνιστικό περιβάλλον της βιομηχανίας για το εγγύς μέλλον.
iii) Η διάρθρωση της αγοράς
(44) Για τους λόγους που αναφέραμε στο σημείο 21, η γεωγραφική αγορά αναφοράς για την εκτίμηση των επιπτώσεων της σχεδιαζόμενης συγκέντρωσης είναι εκείνη της Δυτικής Ευρώπης. Ωστόσο, σύμφωνα με τα μέρη, τα μερίδια των κυριοτέρων επιχειρήσεων σε παγκόσμιο επίπεδο θα ήταν (εκτιμήσεις όγκου): Sandvik 23 %, Sumitomo 23 %, DMV 16 %, άλλοι ιάπωνες παραγωγοί 15 %, Tubacex 10 %, SBER 5 %, Sammi Steel 3 % και λοιποί 5 %.
Προμηθευτές και καταναλωτές στη γεωγραφική αγορά αναφοράς
(45) Στη γεωγραφική αγορά αναφοράς υπάρχουν, επί του παρόντος, έξι προμηθευτές: ο όμιλος Sandvik, η Dalmine, η Mannesmann, η Vallourec, η Schoeller-Bleckmann (SBER) και η Tubacex. Μετά τη συγκέντρωση, θα παραμείνουν τέσσερις μόνον ανταγωνιστές. Οι κυριότεροι άλλοι προμηθευτές στην αγορά είναι οι ιαπωνικές επιχειρήσεις, οι οποίες κατά παράδοση κατέχουν από κοινού περίπου 10 % της αγοράς, παρόλο που το ποσοστό αυτό ήταν πολύ χαμηλότερο τα τελευταία χρόνια. Ουσιαστικά δεν υπάρχουν άλλοι προμηθευτές στην αγορά.
(46) Υπάρχουν δύο κατηγορίες πελατών: οι τελικοί χρήστες και οι χονδρέμποροι. Οι τελικοί χρήστες αγοράζουν είτε μικρές ποσότητες από τους συνήθεις χονδρεμπόρους ή μεγαλύτερες ποσότητες απευθείας από τα ελασματουργεία, δηλαδή τους παραγωγούς. Ορισμένοι μεγάλοι διεθνείς τελικοί χρήστες προκηρύσσουν διεθνείς διαγωνισμούς για την προμήθεια μεγάλων ποσοτήτων. Ένας μικρός μόνον αριθμός μεγάλων χονδρεμπόρων (τέσσερις ή έξι στην Ευρώπη) ανταγωνίζονται σ' αυτό το μικρό τμήμα της αγοράς (δηλαδή 5 % της αγοράς) όπου δεν διατηρούν αποθέματα, αλλά προσφέρουν μια δέσμη υπηρεσιών είτε συνεργαζόμενοι είτε συναγωνιζόμενοι με τους παραγωγούς ανοξείδωτων χαλυβοσωλήνων χωρίς ραφή. Επιπλέον, οι μεγάλοι χονδρέμποροι διαθέτουν ένα μικρό μέρος των συνολικών πωλήσεών τους σε άλλους μικρότερους χονδρεμπόρους.
Μερίδια αγοράς
(47) Σύμφωνα με τα μέρη, το 1992, η εμφανής κατανάλωση στην Ευρωπαϊκή Κοινότητα ανήλθε σε [μεταξύ 250-300] εκατομμύρια Ecu, πράγμα που αντιπροσωπεύει [μεταξύ 50-60] χιλιοτόνους (ΚΤ).
Για να ληφθούν υπόψη οι διάφοροι συνδυασμοί προϊόντων των επιμέρους προμηθευτών και για να εμφανιστεί σαφέστερα ο βαθμός της ανταγωνιστικότητάς τους, η Επιτροπή χρησιμοποίησε ως βάση για την εκτίμησή της τα μερίδια αγοράς εκπεφρασμένα σε αξίες. Εντούτοις, ακόμη και αν χρησιμοποιηθούν τα μερίδια αγοράς σε όγκο, η εκτίμηση δεν θα διαφέρει ουσιαστικά.
Πριν από τη σχεδιαζόμενη πράξη, τα μέρη είχαν τα εξής μερίδια αγοράς εκπεφρασμένα σε αξίες: Dalmine 14 % ([ ] εκατομμύρια Ecu), MRW 13 % ([ ] εκατομμύρια Ecu) και Valinox 9 % ([ ] εκατομμύρια Ecu). Μετά τη σχεδιαζόμενη συγκέντρωση, το συνολικό μερίδιο αγοράς της DMV εκπεφρασμένο σε αξίες θα ανερχόταν σε 36 %.
Σύμφωνα με τα μέρη, ο ισχυρότερος παραγωγός και ανταγωνιστής θα ήταν η Sandvik, η οποία θα επιτύγχανε μερίδιο αγοράς 29 % εκπεφρασμένο σε αξίες και αποτελούμενο από ποσοστό 11 % μέσω της θυγατρικής της Sterling Tubes στο Ηνωμένο Βασίλειο και 18 % μέσω εισαγωγών στην Ευρωπαϊκή Κοινότητα από τη μονάδα της Sandvik στη Σουηδία. Οι άλλοι δύο ανταγωνιστές της Δυτικής Ευρώπης, η Schoeller-Bleckmann (SBER) από την Αυστρία και η Tubacex από την Ισπανία, θα επιτύγχαναν, αντίστοιχα, μερίδια αγοράς 11 % και 13 % εκπεφρασμένα σε αξίες. Δύο μικρές γερμανικές επιχειρήσεις (P& P και TPS) κατέχουν από κοινού μερίδιο 3 % (εκπεφρασμένο σε αξίες) της συνολικής αγοράς της Ευρωπαϊκής Κοινότητας. Οι εισαγωγές από χώρες εκτός της Δυτικής Ευρώπης υπολογίζεται να φθάσουν σε 8 %, κυρίως από ιαπωνικές εταιρείες.
(48) Με την έρευνα που πραγματοποίησε η Επιτροπή επιβεβαιώθηκαν γενικά οι εκτιμήσεις των μερών, και επίσης επιβεβαιώθηκε ότι τα αντίστοιχα συνολικά μερίδια αγοράς δεν θα παρουσίαζαν σημαντικές διαφορές εάν είχαν ληφθεί υπόψη οι χώρες της Ευρωπαϊκής Ζώνης Ελευθέρων Συναλλαγών. Από την έρευνα αυτή προέκυψε επίσης ότι οι κοινοτικές πωλήσεις σε τόνους, καθώς και τα μερίδια των ιαπώνων παραγωγών, είχαν υπερεκτιμηθεί, και ότι τα μερίδια του κύριου ανταγωνιστή των συγχωνευόμενων επιχειρήσεων είχαν κατά κάποιο τρόπο υποτιμηθεί. Το συνδυασμένο μερίδιο αγοράς της DMV και της Sandvik μετά τη συγκέντρωση θα έφθανε περίπου σε 70 % της αξίας της κοινοτικής αγοράς (DMV περίπου 36 % και Sandvik περίπου 33 %).
(49) Αν γίνει μια κατανομή κατά κράτος μέλος, η Γερμανία, με συνολική εμφανή κατανάλωση σχεδόν [ ] εκατομμύρια Ecu, εμφανίζεται ως η μεγαλύτερη αγορά διάθεσης με μεγάλη διαφορά από τις υπόλοιπες, και είναι διπλάσια σχεδόν από εκείνη της Ιταλίας, που είναι η δεύτερη κατά σειρά αγορά διάθεσης με [ ] εκατομμύρια Ecu. Η κατανάλωση της Γαλλίας και του Ηνωμένου Βασιλείου ανέρχονται αντίστοιχα σε [ ] και [ ] εκατομμύρια Ecu. Η Ισπανία και οι Κάτω Χώρες έχουν κατανάλωση [ ] και [ ] εκατομμύρια Ecu αντίστοιχα. Τα αντίστοιχα ποσά για το Βέλγιο/Λουξεμβούργο και τη Δανία είναι [ ] και [ ] εκατομμύρια Ecu. Τέλος, στην Ιρλανδία, την Πορτογαλία και την Ελλάδα η κατανάλωση ανέρχεται αντίστοιχα σε [ ], [ ] και [ ] εκατομμύρια Ecu.
(50) Μετά τη συγκέντρωση, τα μέρη και η της Sandvik θα κατέχουν σχετικά ισοδύναμα μερίδια αγοράς στη συνολική αγορά της Δυτικής Ευρώπης [βλέπε σημείο 48)], καθώς και στη μεγαλύτερη γεωγραφική αγορά διάθεσης, τη Γερμανία, όπου θα υπάρχει μία διαφορά 6-8 % στα μερίδια αγοράς.
Η Sandvik θα κατέχει την πρώτη θέση στην αγορά της Βόρειας Ευρώπης, και ιδίως στην Μπενελούξ (μερίδιο αγοράς [περίπου 50 %] εκπεφρασμένο σε αξίες), στο Ηνωμένο Βασίλειο και στην Ιρλανδία (μερίδιο αγοράς [περίπου 50 %] εκπεφρασμένο σε αξίες στο Ηνωμένο Βασίλειο και την Ιρλανδία συνολικά) και στη Δανία (μερίδιο αγοράς πάνω [από 75 %] εκπεφρασμένο σε αξίες). Στη Σουηδία και τη Νορβηγία το μερίδιο αγοράς της Sandvik θα είναι επίσης πολύ υψηλό.
Η DMV θα κατέχει την πρώτη θέση στην αγορά της Νότιας Ευρώπης, και ιδίως στη Γαλλία (μερίδιο αγοράς πάνω [από 50 %] εκπεφρασμένο σε αξίες), στην Ιταλία (μερίδιο αγοράς πανω [από 50 %] εκπεφρασμένο σε αξίες), και στην Ελλάδα (μερίδιο αγοράς πάνω [από 50 %] εκπεφρασμένο σε αξίες).
Η Tubacex θα κατέχει την πρώτη θέση στην εγχώρια αγορά της, δηλαδή την αγορά της Ισπανίας.
β) Εκτίμηση της δεσπόζουσας θέσης
i) Δεσπόζουσα θέση μονοπωλιακού χαρακτήρα
(51) Από τα ανωτέρω στοιχεία προκύπτει ότι, παρόλο που μετά τη συγκέντρωση η DMV θα κατέχει μερίδιο αγοράς περίπου 36 %, εκπεφρασμένο σε αξίες, δεν μπορεί να θεωρηθεί ότι η σχεδιαζόμενη πράξη θα οδηγήσει στη δημιουργία δεσπόζουσας θέσης αποκλειστικά της DMV με αποτέλεσμα τη σημαντική παρεμπόδιση του πραγματικού ανταγωνισμού στην κοινή αγορά. Αυτό οφείλεται στην ισχυρή θέση του δεύτερου κατά σειρά ανταγωνιστή, της σουηδικής επιχείρησης Sandvik, η οποία θα κατέχει μερίδιο αγοράς που πλησιάζει πολύ εκείνο της DMV.
ii) Δυαδική κυριαρχία
(52) Η Επιτροπή θεωρεί ότι η σχεδιαζόμενη συγκέντρωση δεν οδηγεί στη δημιουργία κοινής δεσπόζουσας θέσης των DMV και Sandvik, η οποία θα εμποδίσει σημαντικά τον ανταγωνισμό στην κοινή αγορά.
(53) Η συγκέντρωση θα οδηγήσει σε ριζική μεταβολή της αγοράς με τη δημιουργία δύο σχεδόν ισοδύναμων μεριδίων αγοράς και ενός υψηλού συνδυασμένου μεριδίου αγοράς των δύο επιχειρήσεων.
Ενώ η σχεδιαζόμενη πράξη μπορεί να αποτελέσει ένα μέσο για τη μείωση της διαρθρωτικής πλεονάζουσας παραγωγικής ικανότητας και το μετριασμό των επιπτώσεων της ύφεσης, έχει σημασία το υψηλότερο επίπεδο συγκέντρωσης που θα προκύψει να μην προκαλέσει κοινή κυριαρχία, η οποία θα μπορούσε να παραβλάψει τον πραγματικό ανταγωνισμό σε μακροχρόνια βάση.
Τέτοια ολιγοπωλιακή κυριαρχία θα μπορούσε να δημιουργηθεί εάν μία μικρή ομάδα επιχειρήσεων είναι σε θέση να συμπεριφέρεται σε σημαντικό βαθμό ανεξάρτητα από τους άλλους πραγματικούς ή δυνητικούς ανταγωνιστές, τους πελάτες και σε τελική ανάλυση τους καταναλωτές.
(54) Είναι αλήθεια ότι η διάρθρωση της αγοράς ανοξείδωτων χαλυβοσωλήνων μετά τη συγκέντρωση θα αυξήσει τις πιθανότητες συλλογικής κυριαρχίας. Η γενική όμως εκτίμηση της Επιτροπής από τα διαθέσιμα στοιχεία και τεκμήρια, όπως περιγράφονται κατωτέρω, είναι ότι δεν θα δημιουργηθεί από την μετά τη συγκέντρωση διάρθρωση της αγοράς συλλογική κυριαρχία κατά την έννοια του άρθρου 2 του κανονισμού (ΕΟΚ) αριθ. 4064/89.
[Α] Διαρθρωτικές συνθήκες της αγοράς που δημιουργούν ισχυρά κίνητρα για παράλληλη συμπεριφορά που αντιβαίνει στον ανταγωνισμό
(55) Παρά το ότι η Sandvik και η DMV δεν έχουν διαρθρωτικούς δεσμούς μεταξύ τους, είναι αρκετοί οι παράγοντες που θα μπορούσαν να θεμελιώσουν κίνητρα που θα τις ωθήσουν σε παράλληλη συμπεριφορά αντιβαίνουσα στον ανταγωνισμό. Η ύπαρξη ενός βαθμού συγκέντρωσης σε μία αγορά πρέπει να είναι επαρκής, έτσι ώστε να καθιστά δυνατή την υιοθέτηση παράλληλης συμπεριφοράς που αντιβαίνει στον ανταγωνισμό. Επιπλέον, αυτό το κίνητρο, δηλαδή τα κέρδη που προκύπτουν από μια τέτοια συμπεριφορά, επιτείνεται όσο μεγαλύτερος είναι ο βαθμός της συγκέντρωσης και της συμμετρίας των μεριδίων αγοράς.
Μετά τη συγκέντρωση, η Sandvik θα κατέχει μερίδιο αγοράς 33 % και η DMV 36 %. Ενόψει του υψηλού βαθμού συγκέντρωσης που προκύπτει και της ισοδυναμίας των μεριδίων αγοράς των δύο κυριότερων παραγωγών, οι παραγωγοί αυτοί έχουν εκ πρώτης όψεως ισχυρά κίνητρα να συντονίσουν τις ενέργειές τους, έτσι ώστε να πωλούν τις ίδιες ποσότητες σε υψηλότερες τιμές, αντί να ανταγωνίζονται μεταξύ τους σε επίπεδο τιμών προκειμένου να αυξήσουν το μερίδιο που κατέχουν στην αγορά.
Το κίνητρο να επιδοθούν σε συμπεριφορά αντιβαίνουσα στον ανταγωνισμό είναι ισχυρότερο, επειδή η ζήτηση είναι στάσιμη και ανελαστική σε σχέση με την τιμή. Η όλη ελαστικότητα της ζήτησης σε σχέση με την τιμή είναι χαμηλή στην αγορά των ανοξείδωτων χαλυβοσωλήνων, εξαιτίας του ότι οι σωλήνες αυτοί δεν έχουν υποκατάστατα και, ακόμη, επειδή το κόστος τους σε οποιαδήποτε βιομηχανία αποτελεί μικρό μόνον μέρος του συνολικού κόστους. Για το λόγο αυτό, ακόμη και αισθητή αύξηση των τιμών είναι απίθανο να οδηγήσει σε εκτεταμένη μείωση της ζήτησης.
Επιπλέον, μόνο τέσσερις ευρωπαϊκές επιχειρήσεις θα συνεχίσουν ουσιαστικά να ασκούν δραστηριότητες στην αγορά ανοξείδωτων χαλυβοσωλήνων χωρίς ραφή και δύο από αυτές (Sandvik και DMV) θα ελέγχουν τα δύο τρίτα της συνολικής κατανάλωσης της Ευρωπαϊκής Κοινότητας και της Ευρωπαϊκής Ζώνης Ελευθέρων Συναλλαγών. Οι άλλοι δύο ευρωπαίοι ανταγωνιστές, δηλαδή η Tubacex και η SBER, δεν θα κατέχουν μερίδια αγοράς μεγαλύτερα από 13 % και 11 % αντίστοιχα.
Σε μια τέτοια περίπτωση, τόσο η Sandvik όσο και η DMV θα έχουν κίνητρο να ενισχύσουν τη θέση τους περιορίζοντας την παραγωγή και αυξάνοντας τις τιμές. Αυτό ευσταθεί ιδιαίτερα επειδή οποιαδήποτε αύξηση της παραγωγής κάποιας από τις δύο επιχειρήσεις θα είχε άμεσες και αισθητές επιπτώσεις στην τιμή αγοράς και, επομένως, στα αντίστοιχα έσοδά τους.
(56) Συνεπώς, και με τη επιφύλαξη ορισμένων άλλων παραγόντων που θα εξεταστούν στη συνέχεια, υπάρχουν οι διαρθρωτικές συνθήκες που θα παρακινήσουν τις δύο σημαντικότερες επιχειρήσεις, την DMV και τον όμιλο Sandvik, να ακολουθήσουν παράλληλη συμπεριφορά αντιβαίνουσα στον ανταγωνισμό, η οποία θα καταλήξει σε σημαντική αύξηση των τιμών της αγοράς.
[Β] Διαρθρωτικές διαφορές μεταξύ DMV και Sandvik
(57) Τα κίνητρα για την υιοθέτηση παράλληλης συμπεριφοράς που αντιβαίνει στον ανταγωνισμό δεν είναι τόσο ισχυρά όταν υπάρχουν σημαντικές διαρθρωτικές διαφορές μεταξύ των δύο κυριότερων επιχειρήσεων της αγοράς, με αποτέλεσμα διαφορετικές δυνατότητες ή και κίνητρα για την αντίδραση στις μεταβολές των συνθηκών της αγοράς.
(58) Τα μέρη θεωρούν ότι υπάρχουν σημαντικές διαρθρωτικές διαφορές μεταξύ DMV και Sandvik όσον αφορά το μέγεθος και της δραστηριότητες των επιχειρήσεων, καθώς και την παραγωγική ικανότητα και το κόστος. Οι ισχυρισμοί των μερών εξετάζονται αναλυτικά κατωτέρω. Εντούτοις, το συμπέρασμα που προέκυψε από την έρευνα της Επιτροπής είναι ότι, ενόψει όλων των άλλων στοιχείων της αγοράς, οι υπάρχουσες διαρθρωτικές μεταβολές μεταξύ της DMV και της Sandvik δεν αρκούν για να εξουδετερώσουν τα κίνητρα που υφίστανται για να υιοθετήσουν οι επιχειρήσεις αυτές παράλληλη συμπεριφορά που αντιβαίνει στους κανόνες του ανταγωνισμού.
[Γ] Μερίδια αγοράς και μέγεθος των επιχειρήσεων DMV και Sandvik
(59) Όπως διαπιστώθηκε ανωτέρω, μετά τη σχεδιαζόμενη ενέργεια, οι αντίστοιχες θέσεις στην αγορά της DMV και της Sandvik θα ήταν σχετικά συμμετρικές στη Δυτική Ευρώπη, καθώς και τη Γερμανία, την πιο σημαντική από τις εθνικές αγορές. Η DMV έχει ισχυρότερη θέση στην αγορά του Νότου, ενώ η Sandvik είναι ισχυρότερη στο Βορά. Δεν είναι όμως πιθανό αυτό το γεγονός να διαταράξει την όλη ισορροπία των συμφερόντων στην αγορά της Δυτικής Ευρώπης. Καμία από αυτές τις δύο εταιρείες δεν αντέχει να αποδυθεί σε πόλεμο τιμών εναντίον της άλλης στις ισχυρότερες από τις αγορές της χωρίς να υφίσταται κίνδυνος αντιποίνων και υπολογίσιμης απώλειας εισοδημάτων και από τις δύο πλευρές. Η κατάσταση θα ήταν διαφορετική αν είτε η DMV είτε η Sandvik είχαν μεγαλύτερο μερίδιο αγοράς σε περιοχή με σαφώς μεγαλύτερη κατανάλωση σε σύγκριση με την άλλη εταιρεία. Κάτι τέτοιο, πάντως, δεν συμβαίνει εδώ.
Κατά την άποψη των μερών, υπάρχουν ορισμένοι παράγοντες που δίνουν το προβάδισμα στην Sandvik έναντι της DMV, και συγκεκριμένα ο μεγαλύτερος όγκος προϊόντων από ανοξείδωτο χάλυβα, το νέο πιεστήριο διέλασης που άρχισε να λειτουργεί στις ΗΠΑ στο πλαίσιο μιας κοινής επιχείρησης με τον Ιάπωνα κατασκευαστή Sumitomo, η πιθανή εξαγορά της τσεχικής επιχείρησης Chomutov και το μερίδιο που κατέχει η Sandvik στην παγκόσμια αγορά ανοξείδωτων χαλυβοσωλήνων χωρίς ραφή (SST).
(60) Η σύγκριση μεταξύ του συνολικού όγκου εργασιών, αφενός όλου του ομίλου Sandvik και αφετέρου της DMV, εξαιρουμένων των μητρικών εταιρειών της, δεν θεωρείται ενδεδειγμένη. Όλες οι μητρικές εταιρείες της DMV αποτελούν μέρος μεγάλων ομίλων και σύμφωνα με την κοινοποίηση, θα εξακολουθήσουν να ασκούν δραστηριότητες σε αρκετούς τομείς σχετικούς με την παραγωγή ανοξείδωτου χάλυβα οι οποίοι ναι με δεν αφορούν την ίδια την παραγωγή SST, αλλά συνδέονται με αυτήν. Οι τομείς αυτοί περιλαμβάνονται, ωστόσο, στις δραστηριότητες της Sandvik, δηλαδή την παραγωγή συγκολλημένων σωλήνων από ανοξείδωτο χάλυβα, σωλήνων OCTG και ειδικευμένου πυρηνικού εξοπλισμού. Αν οι αντίστοιχοι όγκοι εργασιών της DMV και της Sandvik συγκριθούν σε σχέση με την αγορά αναφοράς, δηλαδή την παραγωγή SST εντός της Δυτικής Ευρώπης, διαπιστώνουμε ότι οι επιχειρήσεις έχουν πράγματι παρόμοιο μέγεθος, πράγμα που φαίνεται και στα αντίστοιχα μερίδια αγοράς που κατέχουν στη Δυτική Ευρώπη.
(61) Επιπλέον, ακόμη και αν συγκρίνουμε τις επιχειρήσεις με βάση τις συνολικές πωλήσεις ανοξείδωτων χαλυβοσωλήνων χωρίς ραφή σε παγκόσμια κλίμακα το 1992, οι δύο όμιλοι δεν διαφέρουν σημαντικά. Η Sandvik πραγματοποιεί ελαφρώς μεγαλύτερο όγκο πωλήσεων από την DMV, πράγμα που οφείλεται κυρίως στην παραγωγή της Sandvik στον Καναδά και τις ΗΠΑ. Ωστόσο, η παραγωγή της Sandvik στη Βόρεια Αμερική προορίζεται αποκλειστικά για πώληση στην αγορά αυτή. Η Sandvik δεν θα είχε κανένα οικονομικό συμφέρον να μεταφέρει οποιοδήποτε μέρος της βορειοαμερικανικής παραγωγής της στη Δυτική Ευρώπη, όπου θα αντιμετώπιζε εισαγωγικούς δασμούς, ειδικότερα αν ληφθεί υπόψη ότι η Sandvik έχει επαρκείς εγκαταστάσεις παραγωγής και εφεδρική παραγωγική ικανότητα SST στη Δυτική Ευρώπη. Αυτό επιβεβαιώνεται από τα αριθμητικά στοιχεία που χορήγησαν τα μέρη, σύμφωνα με τα οποία οι συνολικές εξαγωγές SST από τη Βόρεια Αμερική στη Δυτική Ευρώπη (από τη Sandvik και άλλους παραγωγούς της Βόρειας Αμερικής) το 1992 ήταν χαμηλότερες από 0,5 ΚΤ.
[Δ] Παραγωγική ικανότητα της DMV και της Sandvik
(62) Σύμφωνα με τις εκτιμήσεις των μερών, οι διαφορές μεταξύ της DMV και της Sandvik σε επίπεδο παραγωγικής ικανότητας είναι σημαντικότατες, δεδομένου ότι η παραγωγική ικανότητα της Sandvik τόσο σε παγκόσμια κλίμακα όσο και στην Ευρώπη είναι διπλάσια εκείνης της DMV. Το θέμα απαιτεί προσεκτική ανάλυση των διαφόρων επιπέδων στα οποία μπορεί να μετρηθεί η παραγωγική ικανότητα, και ειδικότερα η θεωρηματική απόδοση των πιεστηρίων διέλασης και η θεωρητική παραγωγική ικανότητα για σωλήνες θερμής και ψυχρής κατεργασίας.
Μέγιστη θεωρητική απόδοση των πιεστηρίων διέλασης
(63) Στο υψηλότερο δυνατό επίπεδο, η παραγωγική ικανότητα μπορεί να υπολογιστεί στο επίπεδο των κοίλων που λαμβάνονται από τα πιεστήρια διέλασης, δεδομένου ότι η αισθητή μείωση του κόστους συνδέεται μόνο με το πιεστήριο διέλασης. Σύμφωνα με τα μέρη, υπάρχει μια άμεσα διαθέσιμη αγορά για μεταχειρισμένο εξοπλισμό φινιρίσματος. Καταρχήν, αυτό σημαίνει ότι ένας παραγωγός μπορεί να αντιδράσει με ευελιξία σε μια αύξηση της ζήτησης και ο μόνος σημαντικός περιορισμός που θα αντιμετώπιζε θα οφειλόταν στην παραγωγική ικανότητα του πιεστηρίου διέλασης. Εντούτοις, λαμβάνοντας υπόψη τη μεγάλη υπερβάλλουσα παραγωγική ικανότητα διέλασης στην Ευρώπη, θεωρείται απίθανο αυτή η παραγωγική ικανότητα να αποτελέσει το καθοριστικό όριο για την επέκταση της παραγωγής. Λαμβάνοντας υπόψη τις συνθήκες που επικρατούν στην αγορά στον τομέα των ανοξείδωτων χαλυβοσωλήνων χωρίς ραφή, οι οποίες είναι εν γένει δυσμενείς ακόμα και μεσοπρόθεσμα, θεωρείται πιθανό ότι οποιαδήποτε αξιόλογη επένδυση ακόμα και σε εγκαταστάσεις κατεργασίας εν θερμώ ή εν ψυχρώ θα απαιτούσε προσεκτική ανάλυση των αναμενόμενων εσόδων από την αύξηση της παραγωγής.
(64) Εντούτοις, ακόμη και αν συγκρίνουμε την παραγωγική ικανότητα της DMV και εκείνη της Sandvik στο επίπεδο της μέγιστης θεωρητικής παραγωγικής ικανότητας κοίλων που λαμβάνονται από τα πιεστήρια διέλασης, η DMV θα έχει υπερβάλλουσα παραγωγική ικανότητα που αντιστοιχεί περίπου στο ένα τρίτο της συνολικής δυτικοευρωπαϊκής ζήτησης προϊόντων θερμής και ψυχρής κατεργασίας, ενώ η Sandvik έχει υπερβάλλουσα παραγωγική ικανότητα στη Δυτική Ευρώπη που αντιστοιχεί στο ήμισυ περίπου της συνολικής δυτικοευρωπαϊκής ζήτησης προϊόντων θερμής και ψυχρής κατεργασίας. Με τέτοια επίπεδα εφεδρικής παραγωγικής ικανότητας, ακόμη και αν υπάρχουν διαφορές σε απόλυτα μεγέθη, ούτε η Sandvik ούτε η DMV θα είχαν σημαντικά κίνητρα να αυξήσουν την παραγωγή τους, δεδομένου ότι γνωρίζουν ότι η αύξηση της παραγωγής της μιας επιχείρησης θα απέβαινε εις βάρος της άλλης, η οποία θα είχε πάντοτε επαρκή παραγωγική ικανότητα για να ανταποκριθεί ανάλογα.
Μέγιστη θεωρητική παραγωγική ικανότητα όσον αφορά την κατεργασία εν θερμώ και εν ψυχρώ
(65) Η μέγιστη θεωρητική παραγωγική ικανότητα της DMV σε ευρωπαϊκό και παγκόσμιο επίπεδο εκτιμάται σε [ ] ΚΤ σε προϊόντα θερμής κατεργασίας. Όσον αφορά την κατεργασία εν ψυχρώ, τα μέρη ανέφεραν ότι η μέγιστη θεωρητική παραγωγική ικανότητα της DMV θα είναι [ ] ΚΤ (συμπεριλαμβανομένων [ ] ΚΤ στις ΗΠΑ). Η παραγωγική ικανότητα της Sandvik σε παγκόσμια κλίμακα, το μεγαλύτερο μέρος της οποίας κείται στη Δυτική Ευρώπη, υπερβαίνει τα ποσοστά της DMV.
Ακόμη και στο επίπεδο της μέγιστης παραγωγικής ικανότητας όσον αφορά την κατεργασία εν ψυχρώ και εν θερμώ, η DMV θα έχει επαρκή υπερβάλλουσα παραγωγική ικανότητα για να καλύψει από το ένα τρίτο έως το ήμισυ της συνολικής δυτικοευρωπαϊκής ζήτησης προϊόντων θερμής κατεργασίας, και περίπου το ένα τέταρτο της ζήτησης προϊόντων ψυχρής κατεργασίας. Η Sandvik από πλευράς της θα διαθέτει επαρκή υπερβάλλουσα παραγωγική ικανότητα στη Δυτική Ευρώπη για να καλύψει περίπου τα δύο τρίτα της συνολικής δυτικοευρωπαϊκής ζήτησης προϊόντων θερμής κατεργασίας, και περίπου το ένα τέταρτο της ζήτησης προϊόντων θερμής κατεργασίας.
Αξίζει να σημειωθεί ότι η μέγιστη εφεδρική παραγωγική ικανότητα τόσο της DMV όσο και της Sandvik σε σωλήνες θερμής κατεργασίας υπερέβαινε τις συνολικές πωλήσεις προϊόντων θερμής κατεργασίας των υπολοίπων ανταγωνιστών τους στη Δυτική Ευρώπη το 1992, δηλαδή της Tubacex και της SBER. Όσον αφορά τους σωλήνες ψυχρής κατεργασίας, τόσο η DMV όσο και η Sandvik έχουν, κάθε μία λαμβανόμενη ξεχωριστά, μέγιστη εφεδρική παραγωγική ικανότητα που υπερβαίνει το ήμισυ των συνολικών πωλήσεων της Tubacex και της SBER το 1992. Συνεπώς, η DMV και η Sandvik θα ήταν σε θέση να αμυνθούν με επιτυχία εάν η Tubacex ή/και η SBER αύξαναν την παραγωγή τους στην αγορά της Δυτικής Ευρώπης.
Παραγωγική ικανότητα στα σημερινά επίπεδα απασχόλησης
(66) Εάν γίνει σύγκριση της παραγωγικής ικανότητας της DMV και της Sandvik σε επίπεδο επάνδρωσης η κατάσταση έχει ως εξής: όσον αφορά τα προϊόντα διέλασης και τα ημικατεργασμένα προϊόντα, η DMV θα έχει σε επίπεδο Δυτικής Ευρώπης και παγκοσμίως παραγωγική ικανότητα [ ] ΚΤ, ενώ η Sandvik θα έχει μεγαλύτερη παραγωγική ικανότητα στη Δυτική Ευρώπη και ίσως μεγαλύτερη εάν συμπεριληφθεί και η νεοσυσταθείσα κοινή επιχείρηση στις ΗΠΑ. Οι διαφορές είναι μικρότερες στον τομέα της κατεργασίας εν θερμώ, όπου η παραγωγική ικανότητα της DMV θα είναι [ ] ΚΤ στη Δυτική Ευρώπη και παγκοσμίως. Για το λόγο αυτό, η παραγωγική ικανότητα της DMV σε επίπεδο επάνδρωσης είναι χαμηλότερη από της Sandvik στον τομέα της κατεργασίας εν θερμώ, όπως καταμετρήθηκε τόσο στη Δυτική Ευρώπη όσο και σε παγκόσμιο επίπεδο. Όσον αφορά την κατεργασία εν ψυχρώ, η παραγωγική ικανότητα της DMV θα ανέρχεται σε [ ] ΚΤ στη Δυτική Ευρώπη, συν άλλους [ ] ΚΤ στις ΗΠΑ. Η σημερινή παραγωγική ικανότητα ψυχρής κατεργασίας της Sandvik σε επίπεδο επάνδρωσης στη Δυτική Ευρώπη είναι χαμηλότερη από αυτήν της DMV , αλλά είναι πιθανό να εξαγοράσει τις εγκαταστάσεις κατεργασίας εν ψυχρώ της Chomutov (εξάλλου, η Sandvik πραγματοποιεί και μικρό όγκο πωλήσεων προϊόντων κατεργασίας εν ψυχρώ στις ΗΠΑ).
Συμπέρασμα όσον αφορά την παραγωγική ικανότητα.
(67) Παρότι η Sandvik και η DMV έχουν διαφορετική ικανότητα παραγωγής, κάθε παραγωγός διαθέτει σημαντικά αποθέματα δυναμικού από κάθε άποψη προκειμένου να είναι σε θέση να ανταποκριθεί σε τυχόν επιθετικές εμπορικές τακτικές άλλων παραγωγών. Έχοντας υπόψη τη στασιμότητα της ζήτησης και τη χαμηλή ελαστικότητα της ζήτησης από άποψη τιμών για SST, το γεγονός ότι οι δύο εταιρείες που δεσπόζουν στην αγορά της Δυτικής Ευρώπης δεν διαθέτουν το ίδιο εφεδρικό δυναμικό σε απόλυτους όρους δεν φαίνεται να εξασθενεί τα κίνητρα παράλληλης συμπεριφοράς, αντίθετης προς τον ανταγωνισμό, της Sandvik και της DMV εντός της Δυτικής Ευρώπης.
[Ε] Διαμόρφωση του κόστους των DMV και Sandvik
(68) Σύμφωνα με τα λεγόμενα των μερών, το κόστος διαμορφώνεται με διαφορετικό τρόπο μεταξύ DMV και Sandvik. Η κύρια διαφορά έγκειται στην κάθετη ολοκλήρωση της Sandvik (στα στάδια πριν και μετά την παραγωγή), πράγμα που δεν συμβαίνει στην DMV. Τα μέρη επισημαίνουν ότι, εξαιτίας αυτού, οι δύο εταιρείες έχουν διαφορετική διάρθρωση του κόστους και, κατά συνέπεια, έχουν διαφορετικά κίνητρα να αυξήσουν ή να μειώσουν την παραγωγή τους ως αντίδραση σε μεταβολές της αγοράς.
Ωστόσο, για να ενδιαφέρεται ένας από τους δύο παραγωγούς να ξεφύγει από την όποια παράλληλη εμπορική συμπεριφορά, θα πρέπει να υπάρχουν σημαντικές διαφορές κόστους μεταξύ τους, ώστε ο ένας από αυτούς να αναμένει υψηλότερα κέρδη από τον ανταγωνισμό. Όσο υψηλότερα είναι τα μερίδια αγοράς των δύο παραγωγών, τόσο υψηλότερα θα είναι τα αναμενόμενα κέρδη και τόσο μεγαλύτερες θα πρέπει να είναι οι διαφορές κόστους, ώστε να αντισταθμίζεται το δέλεαρ της αντίθετης προς τον ανταγωνισμό παράλληλης συμπεριφοράς.
(69) Η Επιτροπή έκανε κάποια προσπάθεια να αξιολογήσει την κατάσταση της DMV και της Sandvik όσον αφορά το μέσο κόστος. Ωστόσο, φαίνεται ότι παράγοντες όπως διαφορές στα λογιστικά πρότυπα, στην πρόσμειξη των προϊόντων και στις μεθόδους κατανομής του κόστους, από τη φύση τους περιόρισαν τις δυνατότητες αυτής της αξιολόγησης. Για το λόγο αυτό, η Επιτροπή ασχολήθηκε με τις διαπιστωθείσες διαρθρωτικές διαφορές μεταξύ DMV και Sandvik, προκειμένου να εξετάσει αν οι διαφορές αυτές μπορούν να επηρεάσουν σε σημαντικό βαθμό το οριακό κόστος και τη μελλοντική συμπεριφορά των δύο κυρίαρχων αυτών επιχειρήσεων της αγοράς.
Η προσεκτική εξέταση οδήγησε στο συμπέρασμα ότι οι διαρθρωτικές αυτές διαφορές αφορούν μόνον ένα μέρος των δραστηριοτήτων της Sandvik και της DMV. Πράγματι, η βρετανική θυγατρική της Sandvik, η Sterling Tubes, πραγματοποιεί ένα μέρος των αγορών πρώτων υλών της εκτός του ομίλου Sandvik και διαθέτει τους σωλήνες που παράγει ανεξάρτητα μέσω ελεύθερων χονδρεμπόρων. Μόνον ένα μικρό μέρος της παραγωγής χάλυβα της Sandvik καταλήγει όντως στην παραγωγή SST. Όσον αφορά τις εταιρείες του ομίλου DMV, αγοράζουν σημαντικό μέρος των πρώτων υλών τους εντός του ομίλου στον οποίο καθεμία ανήκει και διαθέτουν [ ] των σωλήνων που παράγουν μέσω χονδρεμπόρων του ομίλου.
Οι διαρθρωτικές διαφορές που υπάρχουν μεταξύ των δύο ομίλων θα επηρεάσουν επίσης το ύψος των παγίων δαπανών τους και, κατ' επέκταση, το οριακό τους κόστος. Ωστόσο, γενικά η παραγωγή SST, καθώς και η παραγωγή ανοξείδωτου χάλυβα με τεχνολογία παραγωγής δι' ηλεκτρισμού, αφορά μικρό μόνον μέρος του παγίου κόστους. Στην ουσία, το μεγαλύτερο μέρος του κόστους παραγωγής ανοξείδωτου χάλυβα είναι μεταβλητό (παλαιοσίδηροι, ηλεκτρική ενέργεια), σε αντίθεση με το κόστος παραγωγής κοινού χάλυβα. Τέλος, είναι αμφίβολο κατά πόσο το οριακό κόστος μειώνεται με αρκετά ταχύ ρυθμό, ώστε να αποτελέσει κίνητρο ικανό να οδηγήσει τις εταιρείες εκτός της σιωπηρής και αντίθετης προς τον ανταγωνισμό παράλληλης συμπεριφοράς. Αυτό ισχύει, ιδίως, όταν η ζήτηση είναι στάσιμη και ανελαστική από πλευράς τιμών, και οι δύο παραγωγοί έχουν αρκετό εφεδρικό δυναμικό για να κατακλύσουν μακροπρόθεσμα την αγορά.
Καθετοποίηση προς τα άνω
(70) Ο βαθμός καθετοποίησης της εταιρείας προς τα άνω (δηλαδή προς προηγούμενα στάδια της παραγωγής) αποτελεί παράγοντα που μπορεί να επηρεάσει την κατάσταση κόστους, καθώς και τα πάγια έξοδα μιας επιχείρησης. Σύμφωνα με τα μέρη, αυτό μπορεί να ευσταθεί για την Sandvik, δεδομένου ότι διαθέτει το δικό της χυτήριο που παράγει τα ενδιάμεσα υλικά (ράβδοι και πρίσματα) που απαιτούνται για την παραγωγή SST.
Αυτό επιβεβαιώθηκε από την Tubacex, η οποία δήλωσε ότι μέρος της πλεονεκτικής της θέση από άποψη κόστους οφείλεται στο γεγονός ότι το χυτήριο που έχει στην αποκλειστική της κυριότητα είναι απόλυτα αφιερωμένο στις ανάγκες της παραγωγής των σωλήνων.
Ωστόσο, ο κλάδος χυτηρίου της Sandvik δεν είναι αφιερωμένος στις ανάγκες του κλάδου των SST, το χυτήριο εφοδιάζει πολυάριθμους πελάτες εντός και εκτός του ομίλου Sandvik και διοικείται ως αυτόνομο κερδοσκοπικό κέντρο, όπως εξάλλου και το τμήμα παραγωγής σωλήνων. Αυτό αντικατοπτρίζεται ιδιαίτερα στο γεγονός ότι η αγοραστική τακτική της βρετανικής θυγατρικής της Sandvik, της Sterling Tubes, με εξαίρεση ορισμένες ποιότητες χάλυβα τις οποίες εισάγει από τη Σουηδία, δεν περιορίζεται σε εσωτερικές πηγές και διαφέρει ανάλογα με τις συνθήκες που επικρατούν στην αγορά και τις συναλλαγματικές διακυμάνσεις. Εκτός αυτού, η Sandvik σχεδιάζει να υιοθετήσει την ίδια πολιτική σε θέματα ενδιάμεσων υλικών στη νέα μονάδα παραγωγής της που βρίσκεται στις ΗΠΑ.
(71) Σύμφωνα με τα λεγόμενα των μερών, η DMV θα αγοράζει τα υλικά της στην ελεύθερη αγορά, από διάφορους παραγωγούς χάλυβα. Εντούτοις, οι μητρικές εταιρείες της DMV, ή οι εταιρείες με τις οποίες έχει κεφαλαιακούς δεσμούς, είναι επίσης σημαντικοί θιασώτες της αγοράς αυτής (βλέπε σημείο 13). Επιπλέον, η DMV θα ωφεληθεί επίσης από τη μεγαλύτερη αγοραστική δύναμη την οποία θα έχει σε σχέση με εκείνη των τριών μητρικών εταιρειών πριν από τη συγχώνευση (παρότι στη μελέτη σκοπιμότητας, τα μέρη δεν προβλέπουν αλλαγές ως προς το κόστος των ενδιάμεσων υλικών).
Δεν υπάρχει λόγος να πιστεύεται ότι στην αγορά ενδιάμεσων υλικών και υπό κανονικές συνθήκες ελεύθερης αγοράς, οι κατασκευές σωλήνων, όπως η DMV, που δεν έχουν καθετοποιήσει την παραγωγή τους, θα βρεθούν σε μειονεκτική θέση κόστους σε σχέση με τις καθετοποιημένες ως προς τις πρώτες ύλες επιχειρήσεις. Αυτό ισχύει κυρίως στο χαλυβουργικό κλάδο όπου το πρόβλημα του πλεονάζοντος παραγωγικού δυναμικού πλήττει επίσης και την παραγωγή πρισμάτων και ράβδων.
Αυτό επιβεβαιώνεται περαιτέρω από το γεγονός ότι εξέταση εκ του σύνεγγυς της τιμής εσωτερικής μεταφοράς των ράβδων και πρισμάτων που ανήκουν στις πλέον κοινόχρηστες ποιότητες δείχνει ότι είναι πολύ περιορισμένη η επίδραση της ολοκλήρωσης της καθετοποίησης προς τα άνω επί του κόστους των δραστηριοτήτων της Sandvik στον κλάδο των σωλήνων.
(72) Σύμφωνα με τα λεγόμενα των μερών, το γεγονός ότι η Sandvik έχει καθετοποιηθεί προς τα άνω σημαίνει ότι έχει μεγαλύτερη αναλογία παγίου κόστους από την DMV, η οποία θα πραγματοποιεί τις αγορές της στην ελεύθερη αγορά, με συνέπεια το συνολικό κόστος υλικών να είναι γι' αυτήν μεταβλητό. Επιπλέον, τα μέρη θεωρούν ότι η Sandvik θα έχει μεγαλύτερο πάγιο κόστος εξαιτίας του ότι διαθέτει κεντρικές αποθήκες στη Σουηδία και ότι λειτουργεί τέσσερα πιεστήρια διέλασης στη Δυτική Ευρώπη, σε αντίθεση με την DMV, που θα διαθέτει μόνο δύο πιεστήρια διέλασης. Τα μέρη καταλήγουν στο συμπέρασμα ότι η Sandvik, ιδίως υπό δυσχερείς εμπορικές συνθήκες και λόγω της μεγαλύτερης αναλογίας παγίου κόστους, θα συνεχίσει να δέχεται παραγγελίες, ενώ η DMV θα βρίσκεται κάτω από το μεταβλητό της κόστος (κόστος υλικών) προκειμένου να απασχολεί στο έπακρό το χαλυβουργείο της και τα πιεστήρια διέλασης.
Τα πιεστήρια διέλασης της Sandvik στη δυτικοευρωπαϊκή αγορά, καθώς και εκείνα της DMV, έχουν κατά μεγάλο μέρος αποσβεσθεί, και συνεπώς δεν πρέπει να οδηγήσουν σε σημαντικά μεγαλύτερη αναλογία παγίου κόστους για την Sandvik σε σχέση με την DMV. Δεδομένου ότι τα πιεστήρια της Sandvik εξειδικεύονται στην παραγωγή σωλήνων ποικίλου μεγέθους, το κόστος αλλαγής του δοχείου που καθορίζει την διατομή της κοιλότητας θα είναι μικρότερο για τη Sandvik από ότι για την DMV. Η Sandvik, εξάλλου, δεν ισχυρίστηκε ότι είναι διαφορετική η αναλογία του μέσου όρου του πάγιου κόστους από των άλλων παραγωγών που απήντησαν στην έρευνα της Επιτροπής.
Τέλος, το ουσιαστικό αποτέλεσμα που έχει για τα έσοδα η αντιβαίνουσα προς τον ανταγωνισμό παράλληλη πολιτική τιμών δύο εταιρειών που πραγματοποιούν σημαντικά μερίδια αγοράς, είναι απίθανο να αντισταθμιστεί από την επίδραση του κόστους της καλύτερης εκμετάλλευσης του χαλυβουργείου της Sandvik.
(73) Δεν υπάρχουν ενδείξεις από τις παλαιότερες επιδόσεις της Sandvik στην αγορά SST ότι θα ήταν πρόθυμη να πραγματοποιεί πωλήσεις σε χαμηλές τιμές προκειμένου να αυξήσει τον όγκο τους ανεξάρτητα από υψηλότερο πάγιο κόστος ή άλλους λόγους. Αντίθετα, στον τομέα των SST, η Sandvik αναγνωρίζεται ως κατασκευαστής που παραδοσιακά διαθέτει τα προϊόντα του σε υψηλές τιμές. Εκτός αυτού, από τα στοιχεία που προσκόμισαν τα μέρη μπορεί να συναχθεί ότι το μερίδιο της Sandvik στη Δυτική Ευρώπη μειώθηκε σταθερά μεταξύ 1988 και 1992. Στο μέτρο που οι τιμές της αγοράς επίσης μειώθηκαν κατά την ίδια περίοδο, πρέπει η πτώση των πωλήσεων να εξηγηθεί από το ότι η Sandvik δεν εφάρμοσε επιθετική πολιτική τιμών οφειλόμενη στην πλεονεκτική θέση από άποψη κόστους. (Κατά την ίδια περίοδο, το μερίδιο αγοράς των κοινοποιούντων μερών παρέμεινε σχετικά σταθερό).
Το συμπέρασμα είναι ότι δεν αποδεικνύεται αν υπό τις τρέχουσες και τις μελλοντικές συνθήκες αγοράς αποτελεί πλεονέκτημα ή μειονέκτημα η καθετοποίηση της παραγωγής προς τα άνω. Ούτε υπάρχουν ενδείξεις ότι η Sandvik θα είχε λόγους να εφαρμόσει μια ανταγωνιστικότερη πολιτική, εξαιτίας της καθετοποίησής της προς τα άνω, μειώνοντας έτσι το ενδεχόμενο να συμμετάσχει σε μια αντιανταγωνιστική παράλληλη συμπεριφορά με την DMV.
Καθετοποίηση προς τα κάτω
(74) Ο βαθμός καθετοποίησης προς τα κάτω (δηλαδή προς τα επόμενα στάδια παραγωγής και διάθεσης) αποτελεί περαιτέρω παράγοντα που, ενδεχομένως, θα επηρεάσει το κόστος της DMV και της Sandvik, δεδομένου ότι η τελευταία διαθέτει ένα δίκτυο θυγατρικών σε διάφορες χώρες οι οποίες ενεργούν ως δικοί της χονδρέμποροι, ενώ η DMV δεν διαθέτει κάτι ανάλογο. Ωστόσο, η βρετανική θυγατρική της Sandvik, η Sterling Tubes, πραγματοποιεί τις πωλήσεις της κυρίως μέσω ανεξάρτητων χονδρεμπόρων.
Στους ομίλους που αποτελούν τις μητρικές επιχειρήσεις της DMV και μεταξύ των επιχειρήσεων με τις οποίες διατηρούν κεφαλαιακούς δεσμούς, υπάρχουν διάφορες εταιρείες που είναι επίσης σημαντικοί θιασώτες της αγοράς αυτής που αφορά τα περαιτέρω στάδια παραγωγής και διάθεσης (όπως η TAD, η Starval, η MannesmannHandel, η Stappert Spezial Stahl και η Thyssen). [. . .] Εξάλλου, η DMV θα είναι λιγότερο ευαίσθητη όσον αφορά την αγοραστική δύναμη στην προαναφερθείσα αγορά από ό,τι οι τρεις εταιρείες πριν από τη συγχώνευση.
(75) Σύμφωνα με τα λεγόμενα των μερών, το γεγονός ότι η Sandvik είναι καθετοποιημένη προς τα κάτω σημαίνει ότι έχει μεγαλύτερη αναλογία παγίου κόστους από την DMV. Ωστόσο, η έρευνα της Επιτροπής δεν αποδεικνύει σαφώς αν η καθετοποίηση προς τα κάτω αποτελεί πλεονέκτημα ή μειονέκτημα. Ούτε υπάρχουν ενδείξεις ότι η Sandvik θα είχε λόγους να εφαρμόσει μια επιθετικότερη πολιτική τιμών (4), εξαιτίας της καθετοποίησης της παραγωγής της προς τα κάτω, μειώνοντας έτσι το ενδεχόμενο της συμμετοχής της σε αντιανταγωνιστική παράλληλη συμπεριφορά με την DMV.
Εργατικό κόστος
(76) Σύμφωνα με τα λεγόμενα των μερών, η Sandvik θα έχει ένα πλεονέκτημα έναντι της DMV από άποψη εργατικών, διότι θα μετατοπίσει ένα ακόμη μέρος της παραγωγής της στο Ηνωμένο Βασίλειο και ένα άλλο στην Τσεχική Δημοκρατία μετά την αγορά της Chomutov. Ωστόσο, το κόστος των εργατικών διαφέρει επίσης πολύ μεταξύ των χωρών στις οποίες θα δραστηριοποιείται η DMV. Εάν γίνει σύγκριση μεταξύ των στοιχείων της DMV και της Sandvik ως προς το κόστος των εργατικών στις διάφορες χώρες (πρόκειται για στοιχεία που προσκόμισαν τα μέρη), τα αποτελέσματα είναι παραπλήσια. Εάν τα μέρη καταφέρουν να επιτύχουν τις προβλεπόμενες οικονομίες από τις προγραμματιζόμενες μετά τη συγχώνευση απολύσεις, θα αποκτήσουν κάποιο πλεονέκτημα σε σχέση με την Sandvik, ακόμη και μετά την εξαγορά της Chomutov.
(77) Καθώς τα εργατικά αποτελούν κατά μέσο όρο το ένα πέμπτο του συνολικού κόστους παραγωγής ανοξείδωτων χαλυβοσωλήνων χωρίς ραφή, σύμφωνα με τα στοιχεία των μερών και των δυτικοευρωπαίων ανταγωνιστών τους, η δεδομένη κατάσταση ως προς το εργατικό κόστος δεν μπορεί από μόνη της να προκαλέσει διαφορές στο συνολικό κόστος αρκετά μεγάλες, ώστε να δημιουρηθεί κάποιο κίνητρο απομάκρυνσης από την παράλληλη ανταγωνιστική συμπεριφορά.
Οικονομίες κόστους από καινοτομίες
(78) Ένας τρόπος για να βρεθεί ένας κατασκευαστής σε πλεονεκτική θέση έναντι των ανταγωνιστών του είναι να εφαρμόσει καινοτομίες. Ωστόσο, τα χαρακτηριστικά του κλάδου αυτού είναι τέτοια που η καινοτομία διαδραματίζει μικρό μόνον ρόλο, ιδίως εξαιτίας του γεγονότος ότι 80-90 % των SST αποτελούν εμπορεύματα τα οποία πρέπει να ικανοποιούν ευρέως αποδεκτές διεθνείς προδιαγραφές. Οι πόροι που αφιερώνονται για Ε& Α στον κλάδο αυτόν είναι μάλλον περιορισμένοι, ενώ καμία από τις δύο ηγετικές εταιρείες δεν θα ήταν σε θέση να αποκτήσει σημαντικό ανταγωνιστικό πλεονέκτημα, ακόμη και εάν αυξάνονταν οι πόροι που έχουν διατεθεί σήμερα για την Ε& Α.
Συμπέρασμα όσον αφορά το κόστος
(79) Συμπερασματικά, από τη διάρθρωση των ομίλων δεν συνάγεται ότι κάποιος από αυτούς θα αποκτούσε αρκετά σημαντικό πλεονέκτημα από άποψη διάρθρωσης του κόστους το οποίο να αντισταθμίζει τα ενδεχόμενα κέρδη από τη σημμετοχή του σε μία αντιβαίνουσα προς τον ανταγωνισμό παράλληλη συμπεριφορά.
[ΣΤ] Διαφάνεια της αγοράς
(80) Προκειμένου να αξιολογηθεί κατά πόσο είναι δυνατή η μεταξύ των ομίλων DMV και Sandvik παράλληλη συμπεριφορά που αντιβαίνει στον ανταγωνισμό, η Επιτροπή εξέτασε σε ποιο βαθμό χαρακτηρίζεται από διαφάνεια η αγορά ανοξείδωτων χαλυβοσωλήνων χωρίς ραφή.
Τα αποτελέσματα από την εξέταση είναι ότι η υφιστάμενη διαφάνεια είναι αρκετή για να μπορέσουν η DMV και η Sandvik να διαπιστώσουν ταχέως αν η άλλη επιχείρηση ακολουθεί ή όχι τη σιωπηρά συμφωνηθείσα πολιτική ως προς τις τιμές. Η διαφάνεια της αγοράς των SST προκύπτει βασικά από τους ακόλουθους παράγοντες: τη συγκεντρωτική μορφή του εφοδιασμού, την εμπορικότητα των προϊόντων, το χαμηλό ποσοστό των καινοτομιών και το γεγονός ότι όλοι οι παραγωγοί έχουν διαμορφώσει τους τιμοκαταλόγους τους γύρω από ένα και μοναδικό τυποποιημένο προϊόν. Είναι, εξάλλου, αξιοσημείωτο ότι η πλευρά της ζήτησης στην αγορά αυτή είναι ευρέως διασκορπισμένη και ότι η τάση των πελατών είναι να προβαίνουν σε συχνές αγορές μικρών σχετικά ποσοτήτων. Η DMV και η Sandvik έχουν, άμεσα ή έμμεσα (μέσω των χονδρεμπόρων τους), τους ίδιους πελάτες σε όλα τα τμήματα της αγοράς. Για το λόγο αυτό, η αντίδραση των πελατών ως προς τις τιμές είναι και ταχεία και εξαιρετικά αξιόπιστη. Οι παράγοντες αυτοί εξετάζονται εκτενώς κατωτέρω.
Τιμοκατάλογοι
(81) Τα αποτελέσματα από την έρευνα που διεξήγαγε η Επιτροπή δείχνουν ότι δεν κυκλοφορούν στους πελάτες τιμοκατάλογοι για διεθνείς προσφορές για εξοπλισμούς, όπου οι τιμές αναφέρονται μεμονωμένα. Ωστόσο, όλοι οι ευρωπαίοι ανταγωνιστές δημοσιεύουν τιμοκαταλόγους για τους πελάτες τους όσον αφορά τη διανομή σε χονδρεμπόρους εντός της Δυτικής Ευρώπης.
Συγκεκριμένα, οι εταιρείες Vallourec, Mannesmann, Dalmine, Sterling Tubes (η οποία ανήκει στον όμιλο Sandvik) και SBER δημοσιεύουν τακτικά τιμοκαταλόγους για όλη τη δυτικοευρωπαϊκή αγορά. Η Tabacex δημοσίευσε για πρώτη φορά τιμοκατάλογο το 1992 και η Sandvik κυκλοφορεί τιμοκαταλόγους στην Γαλλία, την Ιταλία, τη Γερμανία και τη Σουηδία.
(82) Η προσεκτική εξέταση των τιμοκαταλόγων αυτών αποκαλύπτει ότι μπορεί να γίνει διάκριση μεταξύ δύο κατηγοριών τιμοκαταλόγων που αντιστοιχούν σε δύο ομάδες ανταγωνιστών, ανάλογα με το χρησιμοποιούμενο σύστημα διανομής.
Αφενός, οι περισσότεροι παραγωγοί (Vallourec, Mannesmann, Dalmine, Sterling Tubes και Tubacex) διαθέτουν τα προϊόντα τους κατά μεγάλο μέρος μέσω ανεξάρτητων χονδρεμπόρων. Οι παραγωγοί αυτοί παράγουν παρτίδες βάσει παραγγελιών, δεν κρατούν αποθέματα και ως εκ τούτου, δεν μπορούν να αντιδρούν γρήγορα ή να παραδίδουν μικρές ποσότητες.
Αφετέρου, δύο παραγωγοί (η Sandvik και η SBER) διαθέτουν κεντρικές αποθήκες και δικό τους δίκτυο διανομής (η Sandvik μέσω θυγατρικών εταιρειών και η SBER μέσω αποκλειστικών αντιπροσώπων). Για τους λόγους αυτούς, οι εταιρείες αυτές είναι σε θέση να παραδίδουν μικρές ποσότητες γρήγορα και σημειώνουν ένα μικρότερο μέρος του κύκλου εργασιών τους μέσω ανεξάρτητων χονδρεμπόρων από τις εταιρείες που ανήκουν στην προηγούμενη κατηγορία.
(83) Από τις προαναφερθείσες διαφορές προκύπτει ότι οι εταιρείες που ανήκουν στην πρώτη ομάδα δημοσιεύουν καταλόγους με τιμές εργοστασίου απευθυνόμενους προς ανεξάρτητους χονδρεμπόρους, ενώ οι εταιρείες της δεύτερης ομάδας δημοσιεύουν καταλόγους τιμών αποθήκης που είναι υψηλότερες και χωρίς καμία από τις διευκολύνσεις και εκπτώσεις που συνήθως συνοδεύουν τις τιμές εργοστασίου.
Ωστόσο, όλοι οι τιμοκατάλογοι (συμπεριλαμβανομένων, αλλά σε μικρότερο βαθμό, εκείνων της Sandvik και της SBER) βασίζονται σε μία κοινή αρχή (η οποία περιγράφεται παρακάτω). Εκτός αυτού, οι τιμοκατάλογοι όλων των ανταγωνιστών των εταιρειών σε καθεμία από τις δύο κατηγορίες έχουν πάρα πολλές ομοιότητες.
(84) Από τη σύγκριση των τιμοκαταλόγων τιμών αποθήκης των Sandvik και SBER προκύπτει ότι οι δύο δείχνουν τα επίπεδα των τιμών που αντιστοιχούν στις δύο ίδιες κατηγορίες ποιότητας χάλυβα. Κανένας από αυτούς δεν αναφέρει ειδικές τιμές ή εκπτώσεις.
(85) Οι τιμές εργοστασίου έχουν συμπαγέστερη διάρθρωση. Σε όλους τους τιμοκαταλόγους περιλαμβάνονται διάφορα είδη σωλήνων (ανάλογα με το μέγεθος, τη διατομή και το πάχος τους) και οι τιμές τους για τη φθηνότερη και πλέον συνήθη ποιότητα ανοξείδωτου χάλυβα (π.χ. ποιότητα χάλυβα ASTM TP304). Η τιμή για TP304 αποτελεί τιμή αναφοράς, και οι τιμές για τις άλλες ποιότητες χάλυβα αναφέρονται ως ποσοστό επ' αυτής. Οι πελάτες μπορούν λοιπόν να υπολογίσουν την τιμή κάθε ποιότητας χάλυβα πολλαπλασιάζοντας τη βασική τιμή αναφοράς για TP304 με τον κατάλληλο για κάποιο προϊόν συντελεστή που αντικατοπτρίζει τη διαφορά κόστους από τη βασική ποιότητα χάλυβα. Επιπλέον, οι περισσότερες εταιρείες του κλάδου περιλαμβάνουν στους τιμοκαταλόγους τους και πρόσθετους συντελεστές συναρτήσει του μήκους, της ανοχής και της πιστοποίησης των σωλήνων. Τρεις στους πέντε τιμοκαταλόγους περιλαμβάνουν εκπτώσεις για παραπλήσιες ποσότητες. Το αποτέλεσμα είναι, οι τιμοκατάλογοι των εταιρειών που ανήκουν στην πρώτη κατηγορία ανταγωνιστών να παρουσιάζουν πολλές ομοιότητες στη διάρθρωσή τους.
(86) Ο μεγάλος βαθμός ομοιότητας μεταξύ των τιμοκαταλόγων των διαφόρων ανταγωνιστών, επιβεβαιώνεται επίσης και από μια σύγκριση της κλίμακας που εφαρμόζεται για ορισμένες από τις σημαντικότερες πρόσθετες διευκολύνσεις και εκπτώσεις που περιλαμβάνονται σε αυτούς, όπως διευκολύνσεις για ειδικές ποιότητες χάλυβα, ειδικά μήκη ή αντοχές και εκπτώσεις επί της ποσότητας.
Όλοι οι ευρωπαίοι ανταγωνιστές χρησιμοποιούν τις ίδιες ή παρόμοιες κλίμακες πράγμα που προσδίδει μεγάλη διαφάνεια στη διάρθρωση των τιμών στην αγορά SST. Αυτό ισχύει όσον αφορά την κλίμακα ποιοτήτων χάλυβα, αλλά και την κλίμακα ανοχής, την κλίμακα μήκους και την κλίμακα εκπτώσεων.
(87) Η διαφάνεια της αγοράς επιβεβαιώνεται επίσης από την ομοιότητα που χαρακτηρίζει τις ημερομηνίες δημοσίευσης των τιμοκαταλόγων των διαφόρων επιχειρήσεων κατά την προαναφερθείσα περίοδο (από τα τέλη του 1988 έως τις αρχές του 1992). Η ανάλυση των ημερομηνιών αυτών δείχνει ότι όλοι οι ανταγωνιστές δημοσιεύουν τους τιμοκαταλόγους τους τον ίδιο μήνα, με εξαίρεση τις αρχές του 1992, όταν ο πρώτος τιμοκατάλογος δημοσιεύθηκε δύο μήνες πριν από τον τελευταίο.
(88) Τα μέρη ανέφεραν ότι οι ομοιότητες αυτές οφείλονται στο γεγονός ότι όλοι οι ανταγωνιστές της αγοράς έχουν αποφασίσει να διαρθρώσουν τους τιμοκαταλόγους τους σύμφωνα με εκείνον της Mannesmann. Οι κύριοι ανταγωνιστές και πελάτες των μερών επιβεβαίωσαν το σημείο αυτό.
Συγκερκιμένα, ένας ανταγωνιστής ανέφερε ότι κατά τη διάρκεια της δεκαετίας του 1980 όλοι οι ανταγωνιστές άλλαξαν τους τιμοκαταλόγους τους και υιοθέτησαν το μοντέλο της Mannesmann. Η αλλαγή αυτή οδήγησε σε τέτοιες ομοιότητες που ορισμένοι πελάτες και ένας ανταγωνιστής αναφέρθηκαν στον "ευρωπαϊκό τιμοκατάλογο" στις απαντήσεις που έδωσαν στην Επιτροπή.
Επίσης, αναφέρθηκε ότι η ονομασία "ευρωπαϊκός τιμοκατάλογος" δεν αναφέρεται σε έναν ενιαίο τιμοκατάλογο αλλά στο γεγονός ότι, λόγω της μεγάλης ομοιότητας στη διάρθρωση των διαφόρων τιμοκαταλόγων, αποτελεί συνήθη πρακτική στο εμπόριο ανοξείδωτων χαλυβοσωλήνων χωρίς ραφή να αναφέρονται ως τιμές που ισχύουν σε κάποιο κράτος μέλος εκείνες που περιλαμβάνονται στον τιμοκατάλογο της μεγαλύτερης εταιρείας. Η στάση αυτή των ανταγωνιστών όσον αφορά τη διαμόρφωση των τιμών ενισχύει ακόμη περισσότερο την επιρροή των τιμοκαταλόγων στη διαφάνεια της αγοράς.
"Κρυφές εκπτώσεις"
(89) Τα μέρη διαβίβασαν στην Επιτροπή εκτιμήσεις των συνολικών μέσων "κρυφών εκπτώσεων" (secret rebates) που χορηγήθηκαν κατά την προαναφερθείσα περίοδο, καθώς και εκτιμήσεις των εκπτώσεων που χορηγήθηκαν στους κύριους χονδρεμπόρους. Η σύγκριση του μέσου ύψους των εκπτώσεων μπορεί να οδηγήσει σε λανθασμένα συμπεράσματα ως προς την ομοιότητα του τρόπου διαμόρφωσης των τιμών, λόγω του ότι το επίπεδο των εκπτώσεων αυτών συνδέεται στενά με τη διάρθρωση των πωλήσεων του συγκεκριμένου προμηθευτή. Ως εκ τούτου, και παρά την ομοιότητα των χορηγούμενων από τα τρία μέρη εκπτώσεων κατά μέσο όρο, το γεγονός αυτό μπορεί να θερηθεί ως απλή ένδειξη της ομοιότητας της πολιτικής τιμών που εφαρμόζεται.
(90) Επομένως, είναι σκοπιμότερο να γίνει σύγκριση των εκπτώσεων που χορηγήθηκαν στους σημαντικότερους χονδρεμπόρους.
Το μέσο ύψος των εκπτώσεων που χορηγήθηκαν, την περίοδο 1988-1992, στους μεγαλύτερους χονδρέμπορους ήταν πολύ υψηλό και ανερχόμενο κάθε χρόνο. Παρότι οι πολλές εκπτώσεις δεν διευκολύνουν τη διαφάνεια της αγοράς, σημειώνεται ότι, στην παρούσα περίπτωση, οι εκπτώσεις που χορηγούν όλοι οι ανταγωνιστές είναι παραπλήσιες μεταξύ τους και ότι η διαφορά μεταξύ των μικρότερων (Mannesmann) και των μεγαλύτερων (Vallourec) εκπτώσεων ήταν πάντοτε σταθερή, εκτός από ένα σύντομο χρονικό διάστημα μεταξύ 1989 και 1990. Συγκεκριμένα, αξίζει να σημειωθεί ότι, αν και δεν δημοσιεύθηκε κανείς τιμοκατάλογος κατά το διάστημα των 16 μηνών που μεσολάβησε μεταξύ της δημοσίευσης των τιμοκαταλόγων του 1990 και 1992, το μέσο ποσοστό "κρυφών εκπτώσεων" που χορηγήθηκαν στους σημαντικότερους χονδρεμπόρους καθ' όλη την περίοδο αυτή ανήλθε σε [. . .] για την Dalmine, σε [. . .] για τη Mannesmann και σε [. . .] (5) για τη Vallourec.
(91) Προκειμένου να αξιολογηθεί κατά πόσο η ομοιότητα αυτή αποδεικνύει ότι υπάρχει αρκετή διαφάνεια στις τιμές, η οποία να επιτρέπει την αμοιβαία παρακολούθηση της πολιτικής καθορισμού τιμών, η Επιτροπή έλαβε υπόψη της τους εξής παράγοντες, που θα έπρεπε να είχαν οδηγήσει σε διαφορές μεταξύ των διαφόρων ποσοστών "κρυφής έκπτωσης" των μερών.
Εξαιτίας της προαναφερθείσας συμπεριφοράς όσον αφορά τις τιμές της αγοράς (δηλαδή, κάθε ανταγωνιστής καθορίζει τις εκπτώσεις που χορηγεί σε κάποιο κράτος μέλος βάσει του τιμοκαταλόγου της εγχώριας εταιρείας), το προαναφερθέν μέσο ύψος των εκπτώσεων εκφράζεται ως ποσοστό επί τιμών (από τιμοκαταλόγους) που δεν αποτελούν σημείο αναφοράς για πωλήσεις προς το εξωτερικό. Για το λόγο αυτό, το μέσο ποσοστό επηρεάζεται από το σχετικό επίπεδο τιμών σε κάθε χώρα, την αποκλίνουσα συναλλαγματική εξέλιξη από χώρα σε χώρα και τη γεωγραφική διάρθρωση των πωλήσεων κάθε εταιρείας.
Επιπλέον, πρέπει να ληφθεί υπόψη ότι το μέσο επίπεδο εκπτώσεων που προσφέρουν τα μέρη σχετίζεται με τη χρονική περίοδο που μεσολαβεί μεταξύ της δημοσίευσης ενός τιμοκαταλόγου και του επομένου. Το μέσο επίπεδο εκπτώσεων, συνεπώς, επηρεάζεται επίσης από τη διαχρονική διάρθρωση των πωλήσεων της εταιρείας (δηλαδή, μια μεγάλη παραγγελία θα επηρεάσει διαφορετικά το μέσο επίπεδο εκπτώσεων, ανάλογα με το εάν έγινε στην αρχή ή στο τέλος της περιόδου).
Λαμβάνοντας υπόψη όλα τα στοιχεία αυτά, η Επιτροπή κατέληξε στο συμπέρασμα ότι η διαφορά στο μέσο όρο των εκπτώσεων που χορηγούνται στους σημαντικότερους χονδρεμπόρους δεν διαψεύδει την ύπαρξη μεγάλου βαθμού διαφάνειας ως προς τις τιμές.
(92) Σε μια αγορά εμπορευμάτων στην οποία λίγοι προμηθευτές έχουν εμπορικές επαφές με πολυάριθμους πελάτες, η αναπληροφόρηση από πελάτες όσον αφορά τις τιμές είναι ταχεία και εξαιρετικά αξιόπιστη, έχει δε μικρά περιθώρια διακρίσεων ως προς τις τιμές. Αυτό οφείλεται κυρίως στο γεγονός ότι οι χονδρέμποροι έχουν μειώσει κατά πολύ τα αποθέματά τους τα τελευταία χρόνια. Προτιμούν να αγοράζουν μικρές ποσότητες συχνότερα από ό,τι στο παρελθόν, κυρίως με παραγγελίες μία ή δύο φορές το μήνα. Αυτό σημαίνει ότι οι προμηθευτές λαμβάνουν έναν τεράστιο αριθμό αιτήσεων για τιμές κάθε μήνα (η Vallourec ανέφερε περίπου [. . .] αιτήσεις το μήνα). Αυτή η μεγάλη συχνότητα επαφών με πολυάριθμους πελάτες αυξάνει πολύ τη διαφάνεια της αγοράς. Επιπλέον, τα μέρη θα έχουν την ευκαιρία να εξακριβώνουν περαιτέρω την αξιοπιστία των πληροφοριών αυτών μέσω των χονδρεμπόρων του ομίλου τους.
Μετά τη συγχώνευση, ο αριθμός των προμηθειών θα μειωθεί, και ως εκ τούτου η DMV και η Sandvik θα έχουν τη δυνατότητα να λαμβάνουν συχνότερες και ακριβέστερες πληροφορίες για τις τιμές των ανταγωνιστών, τους οποίους θα αναγνωρίζουν ευκολότερα από ότι στο παρελθόν.
(93) Αυτό επιβεβαιώνουν, εξάλλου, οι απαντήσεις των ανταγωνιστών προς την Επιτροπή.
Κανείς από τους ανταγωνιστές που απάντησε στις έρευνες της Επιτροπής δεν επιβεβαίωσε την άποψη των μερών ότι η αγορά SST δεν χαρακτηρίζεται από διαφάνεια- αντίθετα, όλοι επιβεβαίωσαν την άποψη της Επιτροπής ότι υπάρχει μεγάλη διαφάνεια στις τιμές.
Για παράδειγμα, ένας ανταγωνιστής ανέφερε ότι η εταιρεία του "βρίσκεται σε συνεχή επαφή με όλες τις κατηγορίες πελατών και πληροφορείται από αυτούς τις αλλαγές στους τιμοκαταλόγους (εντός ωρών) και τις εκπτώσεις, δηλαδή τις τιμές που εφαρμόζονται στην πραγματικότητα (σε λιγότερο από μία εβδομάδα)". Ο ίδιος ανταγωνιστής δήλωσε ότι η "συνήθης" κρυφή έκπτωση της αγοράς ανέρχεται σε [. . .] - που βρίσκεται πολύ κοντά στο μέσο όρο εκπτώσεων που ανέφερε στην Επιτροπή ότι "ο καθένας γνωρίζει το πραγματικό μέσο επίπεδο τιμών των ανταγωνιστών του από επαφές με ανταγωνιστές και πελάτες".
Η μεγάλη πλειοψηφία των ανταγωνιστικών, καθώς και οι μεγάλοι πελάτες που απάντησαν στις έρευνες της Επιτροπής, ανέφεραν ότι οι υπόλοιποι ανταγωνιστές αντιδρούν ταχύτατα στη μείωση των τιμών από μέρους ενός προμηθευτή (το αργότερο εντός τριών εβδομάδων). Συγκεκριμένα, οι περισσότεροι από τους κύριους ανταγωνιστές των μερών δήλωσαν ότι θα αντιδρούσαν εντός μίας ή δύο εβδομάδων μετά την αρχική τροποποίηση των τιμών.
Συμπέρασμα όσον αφορά τη διαφάνεια της αγοράς
(94) Έχοντας υπόψη τα ανωτέρω, και δεδομένου ότι η αγορά ανοξείδωτων χαλυβοσωλήνων χωρίς ραφή αποτελεί αγορά χαρακτηριζόμενη από στασιμότητα και χαμηλό δείκτη καινοτομίας, όπου τα πωλούμενα προϊόντα αποτελούν κατά κύριο λόγο (80-90 %) εμπορεύματα που ανήκουν σε έξι μόνον διαφορετικές ποιότητες χάλυβα, οι προαναφερθείσες ομοιότητες στις τιμές και οι σχεδόν ίδιες ημερομηνίες δημοσίευσης των τιμοκαταλόγων επιτρέπουν την ταχύτατη σύγκριση μεταξύ των διαφόρων ανταγωνιστών. Η συμπεριφορά αυτή ως προς τιμές, καθώς και το γεγονός ότι οι κύριοι προμηθευτές έρχονται τακτικά σε επαφή με τους ίδιους πελάτες, ενισχύει ακόμη περισσότερο αυτή τη διαφάνεια και επιτρέπει σε κάθε ανταγωνιστή να γνωρίζει καλά τις τιμές των άλλων ανταγωνιστών.
(95) Θα υπάρχει, επίσης, αρκετή διαφάνεια ώστε καθένας από τους δύο κύριους παραγωγούς να μπορεί να πληροφορείται γρήγορα αν ο άλλος δεν ακολουθεί τη συμφωνημένη τακτική ως προς τις τιμές και μειώνει τις τιμές προκειμένου να διαθέσει μεγαλύτερες ποσότητες εμπορευμάτων στην αγορά. Είναι αξιοσημείωτο ότι, στο πλαίσιο αυτό, οι χονδρέμποροι έχουν την τάση να πραγματοποιούν συχνές αγορές καθ' όλη τη διάρκεια του έτους και ότι πρόκειται συνήθως για μικρές ποσότητες. Από την άποψη αυτή, η λειτουργία της αγοράς προσφέρει τις κατάλληλες συνθήκες για να παρακολουθούν οι ανταγωνιστές τη συμπεριφορά άλλων ανταγωνιστών τους, χωρίς να επιτρέπει την πραγματοποίηση ξαφνικά σημαντικών κερδών μέσω της σύναψης μακροπρόθεσμων συμβάσεων για μεγάλο όγκο πωλήσεων.
[Ζ] Πραγματικός δυνητικός ανταγωνισμός
(96) Η Επιτροπή σε μια δεύτερη φάση πρέπει, επίσης, να αξιολογήσει κατά πόσο η συμπεριφορά των δύο αυτών ηγετικών εταιρειών θα υφίστατο περιορισμούς από άλλους ανταγωνιστές ή και τους πελάτες.
Πραγματικός ανταγωνισμός
(97) Δύο από τους εναπομένοντες ανταγωνιστές βρίσκονται στη γεωγραφική αγορά αναφοράς (συγκεκριμένα η Tubacex και η Shoeller-Bleckmann), ενώ οι υπόλοιποι είναι ιάπωνες ανταγωνιστές.
Δυτικοευρωπαίοι παραγωγοί
(98) Όσον αφορά τους ανταγωνιστές που είναι εγκατεστημένοι στη Δυτική Ευρώπη, το γεγονός ότι η δυτικοευρωπαϊκή ζήτηση για SST είναι στάσιμη, ενώ επικρατεί διαρθρωτική πλεονάζουσα παραγωγική ικανότητα, σημαίνει ότι κανείς από τους εναπομένοντες παραγωγούς που ασκούν κατά κύριο λόγο δραστηριότητες στη Δυτική Ευρώπη δεν μπορεί να τρέφει βάσιμες ελπίδες ότι θα αυξήσει τον όγκο των πωλήσεών του εκτιθέμενος σε αντίποινα από τις δύο ηγετικές επιχειρήσεις της αγοράς. Πράγματι, οποιαδήποτε αύξηση του όγκου των πωλήσεων μιας επιχείρησης θα αποβεί σε βάρος των πωλήσεων των κύριων ανταγωνιστών.
Εξάλλου, οι DMV και η Sandvik θα έχουν η καθεμία αρκετά αποθέματα για να πατάξουν οποιαδήποτε απόπειρα των μικρών ανταγωνιστών, να κερδίσουν μερίδια αγοράς.
(99) Η Tubacex είναι ισπανική εταιρεία που μόλις πρόσφατα (από το 1987) επικέντρωσε τις δραστηριότητές της στην αγορά SST. Οι δραστηριότητες της Tubacex είναι σχεδόν αποκλειστικά συγκεντρωμένες στην αγορά SST και η εταιρεία, αντίθετα με την DMV και τη Sandvik, δεν ανήκει σε όμιλο εταιρειών. Σύμφωνα με τα μέρη, η Tubacex νέμεται περίπου το 13 % της αγοράς (η έρευνα της Επιτροπής αποκάλυψε ότι το μερίδιο αυτό είναι κάπως χαμηλότερο στην πραγματικότητα). Η Tubacex είναι η μεγαλύτερη εταιρεία στην εγχώρια αγορά, στην ιβηρική χερσόνησο (περιοχή όπου διακινούνται σχετικά μικρές ποσότητες), ενώ έχει κάποιες δυσκολίες να επιβάλλει την παρουσία της στις κύριες περιοχές κατανάλωσης της Δυτικής Ευρώπης (δηλαδή Γερμανία, Γαλλία, Ιταλία και Ηνωμένο Βασίλειο) εξαιτίας της παρουσίας εγχώριων παραγωγών. Η Επιτροπή δεν έχει ενδείξεις κατά πόσον η Tubacex θα είναι ικανή να διατηρήσει την ισχυρή της θέση στην Ισπανία μετά τη νέα διάρθρωση της αγοράς.
Η Tubacex αποτελεί το μόνο προμηθευτή της αγοράς που εφαρμόζει μια ιδιαίτερη μέθοδο παραγωγής, που επιτρέπει την ταχύτερη διέλαση των πρισμάτων και τη χρησιμοποίηση πρισμάτων τετράγωνης τομής αντί στρογγυλής. Η μέθοδος αυτή επιτρέπει την Tubacex να έχει μεγαλύτερη θεωρητική ικανότητα διέλασης από ό,τι τα πιεστήρια των ανταγωνιστών. Επιπλέον, αυτό εξηγεί μερικά το γεγονός ότι η Tubacex έχει μικρότερο κόστος όταν χρησιμοποιεί τετράγωνα πρίσματα. Υπάρχουν, όμως, κάποια ποιοτικά προβλήματα, ιδίως όσον αφορά την εκκεντρικότητα των σωλήνων θερμής έλασης, Παρότι από τεχνική άποψη αυτό δημιουργεί σημαντικά προβλήματα μόνον για ειδικές εφαρμογές (προϊόντα υψηλής ποιότητας), λόγω του υψηλού μέσου επιπέδου ποιότητας της αγοράς, τα προβλήματα αυτά βλάπτουν τη θέση της Tubacex ως προμηθευτή προϊόντων καλής ποιότητας και την έχουν περιορίσει στα χαμηλότερα στρώματα της αγοράς. Αυτό επιβεβαιώνεται ήδη από την ασθενή θέση της Tubacex στο εμπόριο σωλήνων θερμής κατεργασίας και από το γεγονός ότι προς το παρόν δεν προσφέρει όλο το φάσμα ποιοτήτων χάλυβα. Αυτό επιβεβαιώθηκε περαιτέρω από τις δηλώσεις προς την Επιτροπή τόσο της Sandvik όσο και ορισμένων χονδρεμπόρων.
Λόγω της ειδικής μεθόδου παραγωγής που εφαρμόζει, η Tubacex είναι υποχρεωμένη να προσφέρει σωλήνες ψυχρής κατεργασίας σε κατηγορίες στις οποίες οι ανταγωνιστές της προσφέρουν σωλήνες θερμής κατεργασίας. Στα προϊόντα αυτά η Tubacex δεν έχει πλεονεκτήματα από άποψη κόστους. η τρέχουσα αξιοποίηση της πραγματικής και θεωρητικής της παραγωγικής ικανότητας ψυχρής κατεργασίας βρίσκεται σε ασυνήθιστα υψηλά επίπεδα. Για να αυξηθεί σημαντικά η παραγωγική της ικανότητα ψυχρής κατεργασίας, η εταιρεία θα έπρεπε όχι μόνον να αυξήσει το προσωπικό της αλλά και να πραγματοποιήσει ορισμένες επενδύσεις σε εγκαταστάσεις ψυχρής κατεργασίας.
(100) Η Tubacex μόλις βγήκε από μια πολύ δυσχερή οικονομική κατάσταση και έχει συνάψει συμφωνία με τους προμηθευτές της, με σκοπό να προβεί σε μια σημαντική εσωτερική αναδιάρθρωση. Παρότι ασχολείται αποκλειστικά με τους SST μόλις από το 1987 και μετά, η Tubacex αποτελεί σημαντικό ανταγωνιστή, ο οποίος μέχρι στιγμής έπαιζε το ρόλο του "παρείσακτου" στη δυτικοευρωπαϊκή αγορά. Η Tubacex πωλεί τα προϊόντα της σε γενικά χαμηλότερες τιμές από τους υπόλοιπους παραγωγούς, προκειμένου να εισέλθει στην αγορά και να αποκτήσει το μερίδιο αγοράς που νέμεται σήμερα. Πρόσφατα, με την πτώση των τιμών, οι τιμές της πλησίασαν περισσότερο το μέσο όρο της αγοράς.
(101) Ωστόσο, η έρευνα της Επιτροπής έδειξε κάποια μεταβολή στην τακτική της Tubacex από το 1992 και μετά. Από τότε, η εταιρεία αυτή άρχισε να δημοσιεύει τιμοκαταλόγους. Ο τιμοκατάλογος που κυκλοφόρισε ήδη στα μέσα του 1992 έχει παρόμοια διάρθρωση με εκείνη των άλλων ανταγωνιστών της αγοράς. Εν τω μεταξύ, η Tubacex συγκεντρώθηκε σε ορισμένες εξαγωγικές αγορές εκτός Δυτικής Ευρώπης, οι οποίες διευρύνονται ταχύτερα, όπου οι εγχώριοι παραγωγοί είναι ανίσχυροι, οπότε και είναι λιγότερο ριψοκίνδυνες. Αυτό αντικατοπτρίζεται στο γεγονός ότι το μερίδιο αγοράς της Tubacex σε παγκόσμιο επίπεδο είναι σχετικά υψηλό σε σύγκριση με το δυτικοευρωπαϊκό της μερίδιο αγοράς.
(102) Τα μέρη αναγνωρίζουν στη γραπτή τους απάντηση προς τη δήλωση αιτιάσεων της Επιτροπής ότι "η Tubacex επίτηδες σχεδίασε την παραγωγική της στρατηγική με μια αρχική εξοικονόμηση στην πρώτη ύλη και τη θερμή κατεργασία, την οποία αντισταθμίζει με μια πρόσθετη ψυχρή κατεργασία η οποία λύνει τα λεγόμενα προβλήματα εκκεντρικότητας". Ωστόσο, προβάλλουν το επιχείρημα ότι "η Tubacex δημιούργησε πρόσθετες εγκαταστάσεις ψυχρής κατεργασίας αγοράζοντας μεταχειρισμένα μηχανήματα τα οποία χρησιμοποιεί στο τελευταίο στάδιο παραγωγής σωλήνων, τους οποίους κατόπιν πωλεί ως "σωλήνες θερμής κατεργασίας .
(103) Τα μέρη εκτιμούν ότι η Tubacex έχει τη δυνατότητα να υπερνικήσει τα προβλήματα εκκεντρικότητας αγοράζοντας πρόσθετα μεταχειρισμένα μηχανήματτα ψυχρής κατεργασίας. Επομένως, η Tubacex είναι σε θέση να χρησιμοποιήσει ένα μέρος του πλεονάζοντος παραγωγικού της δυναμικού στον τομέα της θερμής κατεργασίας για να αυξήσει το μερίδιο αγοράς της, σε περίπτωση που η DMV και η Sandvik προχωρούσαν σε αύξηση των τιμών. Στο πλαίσιο, όμως, της μακροπρόθεσμης στασιμότητας στον τομέα της ζήτησης και της χαμηλής ελαστικότητας της ζήτησης από άποψη τιμών, είναι αμφίβολο κατά πόσο η αύξηση της παραγωγής προς διάθεση στην αγορά της Δυτικής Ευρώπης θα αποτελούσε φρόνιμη από οικονική άποψη κίνηση για την Tubacex. Η εταιρεία αυτή χαρακτηρίζεται από σχετικά χαμηλή αναλογία παγίου κόστους. Εππλέον, η Tubacex καλύπτει το συνολικό της κόστος στο τρέχον επίπεδο παραγωγής και τιμών και, ως εκ τούτου, δεν πρόκειται να αυξήσει την παραγωγή της.
Εκτός αυτού, η Tubacex θα είχε πολύ μικρά περιθώρια να ακολουθήσει μια τέτοια τακτική χωρίς να προβεί στις προαναφερθείσες νέες επενδύσεις σε νέα μηχανήματα. Μια τέτοια απόφαση λαμβάνεται κατά κανόνα μόνον όταν αναμένεται μια αύξηση της ζήτησης στο απώτερο μέλλον και ο παραγωγός έχει κάποιες προοπτικές να αποσβέσει τις επενδύσεις του με αύξηση διαρκείας των τιμών και την εντεύθεν πραγματοποίηση κερδών.
Από την άποψη αυτή, η Tubacex δεν έχει αρκετά κίνητρα να εφαρμόσει μια τέτοια ανταγωνιστική τακτική, διότι τα πιθανά κέρδη της θα έπρεπε να αντισταθμίζουν το ενδεχόμενο ενός πολέμου τιμών. Ο κίνδυνος αυτός είναι ιδιαίτερα υψηλός όταν στην πλευρά της προσφοράς δεσπόζουν δύο εταιρείες με συνολικό μερίδιο αγοράς 70 % και όταν η ζήτηση χαρακτηρίζεται από μακροπρόθεσμη στασιμότητα και χαμηλή ελαστικότητα τιμών. Συνεπώς, πρέπει να αναμένεται ότι η περαιτέρω μείωση των εσόδων, η οποία θα αποτελούσε αναπόφευκτο αποτέλεσμα των ενεργειών αυτών, θα ήταν ιδιαίτερα βλαπτική για μια εταιρεία που μόλις πρόσφατα αντιμετώπισε σοβαρές οικονομικές δυσχέρειες.
(104) Η Tubacex έχει δηλώσει ότι θα ακολουθήσει οποιαδήποτε αύξηση τιμών επιβληθεί στην αγορά από την DMV και την Sandvik. Η δήλωση αυτή δεν είναι μόνο συνεπής προς το σκεπτικό που αναπτύχθηκε παραπάνω, αλλά συμφωνεί και με την τακτική που εφάρμοσε τα τελευταία χρόνια η Tubacex. Οι τιμές της Tubacex πλησιάζουν συνεχώς τις τιμές των άλλων ανταγωνιστών από τότε που άρχισε να κυκλοφορεί τιμοκαταλόγους. Εν τω μεταξύ, το υψηλό επίπεδο εξαγωγών της Tubacex εκτός της Δυτικής Ευρώπης δείχνει ότι η εταιρεία αυτή έχει στο στόχαστρό της και άλλες αγορές εκτός Δυτικής Ευρώπης, στις οποίες μπορεί να αξιοποιήσει το πλεονέκτημα κόστους το οποίο έχει χωρίς τον κίνδυνο αντιδράσεων από μέρους άλλων δυτικοευρωπαίων ανταγωνιστών.
Τέλος, ενώ οι επιχειρήσεις που είναι παρούσες στην αγορά, συμπεριλαμβανομένων των δύο κυρίαρχων, πωλούν συνήθως δύο τρίτα της παραγωγής τους σε χονδρεμπόρους και ένα τρίτο σε τελικούς χρήστες, η Tubacex οργάνωσε τις πωλήσεις της κατά τρόπο διαφορετικό και [. . .] των δραστηριοτήτων της αποτελούνται από απευθείας πωλήσεις σε τελικούς χρήστες. Η Tubacex, για να πραγματοποιήσει σημαντική αύξηση του μεριδίου αγοράς της, θα έπρεπε να είναι πιο δραστήρια όσον αφορά τους χονδρεμπόρους, όπου η διαφάνεια των τιμών είναι μεγαλύτερη και θα ενισχυθεί περαιτέρω μετά τη σχεδιαζόμενη πράξη συγκέντρωσης. Θα έπρεπε, εξάλλου, να παράγει περισσότερους σωλήνες στα μεγέθη και με τις ποιότητες χάλυβα όπου δεν έχει τα ίδια πλεονεκτήματα από άποψη κόστους.
(105) Η Schoeller-Bleckmann (εφεξής SBER) είναι αυστριακή κρατική εταιρεία, η οποία, σύμφωνα με τα μέρη, κατέχει περίπου 11 % της κοινοτικής αγοράς. Η SBER βρίσκεται σε δυσχερή οικονομική θέση και το γεγονός ότι είναι νομικό πρόσωπο δημοσίου δικαίου δεν μπορεί να θεωρηθεί ως εγγύηση για το ότι η αυστριακή κυβέρνηση είναι πρόθυμη να καλύψει οποιοδήποτε επίπεδο ζημιών της εταιρείας.
(106) Κατά την τελευταία πενταετία, η SBER πέρασε από διαδικασία ανασυγκρότησης, που οδήγησε σε μείωση της τάξεως του 40 % περίπου του αριθμού των υπαλλήλων της. Αυτό αντικατοπτρίζεται από το ότι η χρησιμοποίηση της σημερινής παραγωγικής της ικανότητας είναι ήδη πολύ υψηλή για προϊόντα που γίνονται αντικείμενο κατεργασίας τόσο εν θερμώ όσο και εν ψυχρώ. Για το λόγο αυτό, έχει περιορισμένη μόνο δυνατότητα αύξησης της παραγωγής της προκειμένου να ασκήσει πίεση στη συμπεριφορά του κύριου παραγωγού.
(107) Εξάλλου, η SBER κατέχει τη λιγότερο ευνοϊκή θέση από άποψη κόστους σε σύγκριση με άλλους δυτικοευρωπαίους ανταγωνιστές. Έχει επίσης σχετικά υψηλό συντελεστή πάγιων δαπανών και σοβαρές ζημίες. Τα μέρη υποστήριξαν ότι αυτή η κατάσταση πρέπει καταρχήν να οδηγήσει τη SBER σε μεγιστοποίηση της παραγωγής της, προκειμένου να καλύψει όσο γίνεται περισσότερο τα πάγια έξοδά της. Το νεκρό σημείο της SBER, ωστόσο, προσεγγίζει, με τα τρέχοντα επίπεδα τιμών, αρκετά τη μέγιστη θεωρητική παραγωγική ικανότητα. Η SBER θα μπορούσε να αυξήσει τις τιμές τις, εξακολουθεί όμως να χτυπάει τις αυξημένες τιμές που επέβαλαν η DMV και η Sandvik, προκειμένου να κερδίσει μερίδια αγοράς. Τα μέρη όμως ισχυρίζονται ότι σε μια αγορά όπου η συνολική ζήτηση είναι ανελαστική από άποψη τιμών και αναμένεται να παραμείνει στάσιμη, αν η SBER άρχιζε να αυξάνει την παραγωγή της, αυτό θα συμπίεζε γρήγορα και σοβαρά τις τιμές.
Σε μια τέτοια περίπτωση, εξάλλου, οι άλλοι ανταγωνιστές, και ιδιαίτερα οι δύο κυρίαρχοι στην αγορά, θα μπορούσαν να εφαρμόσουν αντίποινα και να συμπιέσουν περαιτέρω τις τιμές, πράγμα που η SBER δεν θα μπορούσε να αντέξει, δεδομένης της ασθενικής οικονομικής της κατάστασης και της περιορισμένης εφεδρικής της παραγωγικής ικανότητας σε σύγκριση με τις δύο κυριαρχούσες επιχειρήσεις. Μια τέτοια μείωση τιμών θα μπορούσε ακόμη και να αυξήσει το νεκρό σημείο της SBER σε εξωπραγματικό επίπεδο, και μάλιστα ακόμα και πέρα από τη μέγιστη θεωρητική παραγωγική της ικανότητα.
Αντίθετα, σε περίπτωση αύξησης των τιμών, η SBER θα κάλυπτε καλύτερα τις πάγιες δαπάνες της, χωρίς κανέναν κίνδυνο, αν ακολουθούσε την αύξηση.
(108) Αυτό επιβεβαιώνεται απ' όλους τους ισχυρισμούς της SBER τόσο σχετικά με τις δαπάνες της όσο και με τη στρατηγική αγοράς. Η SBER επιβεβαίωσε, ιδιαίτερα, με γραπτές προτάσεις της ότι δεν θα είχε άλλη επιλογή μετά τη συγκέντρωση από το να ακολουθήσει στην αύξηση των τιμών την οποία επέβαλαν στην αγορά η DMV και η Sandvik.
Ιάπωνες ανταγωνιστές
(109) Η ιαπωνική βιομηχανία ανοξείδωτων χαλυβοσωλήνων χωρίς ραφή είναι η δεύτερη μεγάλη βιομηχανία σε παγκόσμιο επίπεδο (αμέσως μετά τη δυτικοευρωπαϊκή βιομηχανία). Υπάρχουν πέντε σημαντικοί ιάπωνες παραγωγοί (οι Sumitomo, Kobe, Sanyo, Nippon, Steel και ΝΚΚ). Αυτοί οι παραγωγοί έχουν ενοποιημένη παραγωγική ικανότητα περίπου στο ένα τρίτο της παγκόσμιας παραγωγικής ικανότητας και η πραγματική τους παραγωγή το 1992 συμποσούται σε περίπου 51 ΚΤ. Σήμερα έχουν κοινό μερίδιο στη δυτικοευρωπαϊκή αγορά κάτω του 10 %. Πρέπει, πάντως, να σημειωθεί ότι οι ιάπωνες είχαν σταθερή αν και ισχυρή παρουσία στο παρελθόν στη Δυτική Ευρώπη (το συνολικό μερίδιο αγοράς τους ανερχόταν περίπου σε 10 %).
(110) Ένας από αυτούς τους παραγωγούς, συγκεκριμένα η Sumitomo, είναι ένας από τους δύο κυρίαρχους στην αγορά σε παγκόσμιο επίπεδο (το παγκόσμιο μερίδιο αγοράς του είναι περίπου 20 %). Η Sumitomo είναι επίσης ο ιάπωνας παραγωγός με την ισχυρότερη παρουσία στην αγορά της Δυτικής Ευρώπης. Η Sumitomo, καθώς και όλοι οι άλλοι ιάπωνες παραγωγοί, αναγνωρίζεται ευρέως ως παραγωγός υψηλού επιπέδου και είναι ικανός να εφοδιάζει όλο το φάσμα των ανοξείδωτων χαλυβοσωλήνων χωρίς ραφή. Εξάλου, η Sumitomo έχει ιδιαίτερη δύναμη στην παραγωγή σωλήνων μικρού μεγέθους με προστιθέμενη αξία και για το λόγο αυτό ανταγωνίζεται, όπως η Sandvik, στα υψηλότερα επίπεδα της αγοράς του προϊόντος.
(111) Οι ιάπωνες παραγωγοί επηρεάστηκαν από τις ίδιες διαρθρωτικές αλλαγές στον τομέα των ανοξείδωτων χαλυβοσωλήνων χωρίς ραφή όπως οι δυτικοευρωπαίοι ανταγωνιστές τους, δηλαδή από τη διαδικασία υποκατάστασης των πιεστηρίων διέλασης από τις μονάδες έλασης και την κατάρρευση της αγοράς στο ανατολικό μπλοκ [βλέπε σημείο 38]. Για το λόγο αυτό πάσχουν από χαμηλό ποσοστό χρησιμοποίησης της παραγωγικής τους ικανότητας.
(112) Όπως αναφέρθηκε ήδη, οι ιάπωνες ανταγωνιστές έχουν από μακρού εδραιωμένη, σημαντική παρουσία στη δυτικοευρωπαϊκή αγορά. Κανένας όμως από τους ιάπωνες παραγωγούς δεν ασκεί δραστηριότητες κατά κύριο λόγο στην Ευρώπη. Αν η DMV και η Sandvik επρόκειτο να αυξήσουν από κοινού τις τιμές στην αγορά αυτή υπολογίσιμα, οι ιάπωνες ανταγωνιστές θα ήταν εξ αυτού του λόγου σε θέση να χρησιμοποιήσουν τη μεγάλη εφεδρική παραγωγική τους ικανότητα για να αυξήσουν αμέσως τις πωλήσεις τους στη Δυτική Ευρώπη, ενώ, αντίθετα από τη SBER και την Tubacex, δεν έχουν λόγο να φοβούνται αντίποινα από τις ηγετικές επιχειρήσεις της αγοράς. Αυτό ευσταθεί ακόμα περισσότερο, καθώς οι εισαγωγικοί δασμοί θα μειωθούν προοδευτικά μέχρι την 1η Ιανουαρίου 1995.
(113) Παρά το ότι οι ιάπωνες παραγωγοί δεν πραγματοποίησαν σημαντική είσοδο στη δυτικοευρωπαϊκή αγορά στις αρχές της δεκαετίας του 90, όταν οι τιμές ήταν υψηλότερες αλλά η ζήτηση μειωνόταν αισθητά, πρέπει να αναμένεται ότι, ενόψει της μακροπρόθεσμα στάσιμης ζήτησης στο μέλλον, θα υιοθετήσουν διαφορετική συμπεριφορά.
(114) Για το λόγο αυτό, οποιαδήποτε αύξηση τιμών από κοινού των DMV και Sandvik είναι πιθανό να προκαλέσει σημαντική είσοδο στη δυτικοευρωπαϊκή αγορά των ιαπώνων παραγωγών. Ενόψει της γενικής ανελαστικής ζήτησης από άποψη τιμών, τέτοια είσοδος θα συμπίεζε ταχέως τις τιμές, έστω και με μικρές ποσότητες προϊόντων.
(115) Έπεται ότι οι ιάπωνες παραγωγοί είναι πιθανό να ενεργήσουν ως επαρκής τροχοπέδη για την πρόληψη της δημιουργίας κοινής δεσπόζουσας θέσης των DMV και Sandvik στη δυτικοευρωπαϊκή αγορά ανοξείδοτων χαλυβοσωλήνων χωρίς ραφή.
Δυνητικός ανταγωνισμός
(116) Τα μέρη ανέφεραν ως πρόσθετο παράγοντα αναχαίτισης τη μεγάλη πιθανότητα ταχείας εισόδου των ανατολικοευρωπαίων παραγωγών στη δυτικοευρωπαϊκή αγορά.
(117) Η έρευνα απέδειξε ότι παραγωγοί SST βρίσκονται σήμερα εγκατεστημένοι σε χώρες της Ανατολικής Ευρώπης (Τσεχία, Ρουμανία, Ουκρανία και Ρωσία). Η Valcovny Trub Chomutov είναι η πλέον γνωστή από τις εταιρείες αυτές. Σύμφωνα με έναν ανταγωνιστή και όπως επιβεβαιώθηκε από τα μέρη, η Chomutov πώλησε πρόσφατα το πιεστήριο διέλασής της στην Κίνα και σήμερα ασκεί δραστηριότητες μόνο στον τομέα της κατεργασίας εν ψυχρώ. Η Sandvik διαπραγματεύεται σήμερα την εξαγορά της τσεχικής εταιρείας και σύντομα αναμένεται οριστική απόφαση. Εικάζεται ότι σύντομα η Chomutov θα πάψει να είναι ανεξάρτητη επιχείρηση και θα ανήκει στη Sandvik. Για το λόγο αυτό η Chomutov δεν μπορεί να συμπεριληφθεί στην εκτίμηση του δυνητικού ανταγωνισμού από την Ανατολική Ευρώπη.
(118) Μέχρι σήμερα η παρουσία στην αγορά της Δυτικής Ευρώπης μερικών αντατολικοευρωπαίων παραγωγών είναι μόνον περιορισμένη. Για το λόγο αυτό, οι περισσότεροι δυτικοευρωπαίοι χονδρέμποροι θα θεωρούν ότι είναι σε θέση να έχουν γνώμη για το συγκεκριμένο χρονικό πλαίσιο μέσα στο οποίο θα καταστεί ανταγωνιστική η βιομηχανία της Ανατολικής Ευρώπης στον τομέα των SST.
(119) Δύο χονδρέμποροι, πάντως, ανέφεραν ότι οι επιχειρήσεις της Ανατολικής Ευρώπης θα είναι σε θέση να προσφέρουν ανταγωνιστική ποιότητα εντός δύο ετών. Ορισμένοι άλλοι χονδρέμποροι, τελικοί καταναλωτές και ανταγωνιστές έκριναν ότι οι επιχειρήσεις της Ανατολικής Ευρώπης δεν θα είναι ανταγωνιστικές πριν από δύο και πλέον χρόνια.
(120) Είναι γενικά παραδεκτό ότι οι παραγωγοί της Ανατολικής Ευρώπης κατέχουν σύγχρονες παραγωγικές εγκαταστάσεις, με τις οποίες τους έχει εφοδιάσει ιδιαίτερα ο όμιλος Mannesmann εντός της τελευταίας δεκαετίας. Η ενοποιημένη παραγωγική ικανότητα ως προς τους κοίλους σωλήνες διέλασης, των ρώσων, ουκρανών και ρουμάνων παραγωγών ανέρχεται σε 125 ΚΤ.
Προς το παρόν, όμως, χαρακτηρίζονται από κακή οργάνωση και διαχείριση της παραγωγής, έλλειψη εμπορικής πολιτικής και τεχνοοικονομικής υποστήριξης. Αυτό εξηγεί την περιορισμένη διείσδυσή τους στην αγορά της Δυτικής Ευρώπης.
(121) Δεν υπάρχουν διαρθρωτικοί λόγοι που θα μπορούσαν να αποτρέψουν αυτούς τους παραγωγούς από το να πετύχουν ταχέως την αναγκαία ποιότητα και πιστοποίηση (χρειάζονται έξι έως οκτώ μήνες για τη λήψη τέτοιων πιστοποιητικών). Αυτό επιβεβαιώνεται από το γεγονός ότι οι περισσότεροι ανατολικοευρωπαίοι παραγωγοί έλαβαν ταχέως πιστοποιητικά σχετικά με την υψηλή ποιότητα των σωλήνων από κοινό χάλυβα. Εξάλλου, δύο ανατολικοευρωπαίοι παραγωγοί κατέχουν ήδη δυτικοευρωπαϊκά πιστοποιητικά στον τομέα των SST. Ένας από αυτούς είναι ο τσέχος παραγωγός Chomutov. Ο άλλος είναι ο ρώσος παραγωγός Pervoulaski Novotrubnij, που έλαβε πρόσφατα πιστοποιητικό TUeV για σωλήνες διέλασης.
(122) Τα μέρη ανέφεραν ότι η διείσδυση στην αγορά των ανατολικοευρωπαίων παραγωγών θα επιταχυνθεί, καθώς συνάπτονται εταιρικές σχέσεις μεταξύ αυτών των παραγωγών και των δυτικών ανταγωνισμών. Η έρευνα της Επιτροπής δείχνει ότι τουλάχιστον δύο δυτικές εταιρείες αναζητούν σήμερα τέτοιες εταιρικές σχέσεις.
(123) Η Κοινότητα συνήψε με τις χώρες της Ανατολικής Ευρώπης συμφωνίες που διέπουν μεταξύ άλλων την ανταλλαγή ανοξείδωτων χαλυβοσωλήνων χωρίς ραφή. Οι συμφωνίες αυτές προβλέπουν αδασμολόγητα όρια και ποσοστώσεις δασμών πέραν των οποίων επιβάλλονται δασμοί. Οι εισαγωγικοί δασμοί από την Τσεχία και τη Ρουμανία μειώνονται βαθμιαία και θα καταργηθούν το 1996.
(124) Έπεται από τα ανωτέρω ότι οι ανταγωνιστές από την Ανατολική Ευρώπη κατέχουν τα απαραίτητα μέσα για να καταστούν σύντομα ανταγωνιστικοί στη δυτικοευρωπαϊκή αγορά. Ενόψει της πλεονεκτικής θέσης από άποψης κόστους στην οποία βρίσκονται οι ανατολικοευρωπαίοι παραγωγοί (κυρίως λόγω του χαμηλού εργατικού κόστους), είναι πολύ πιθανό να επηρεάσουν σημαντικά την αγορά της Δυτικής Ευρώπης στο μέλλον.
[Η] Πελάτες
(125) Η διάρθρωση της ζήτησης για τους SST εμφανίζει λιγότερο συγκεντρωτικό χαρακτήρα από τη διάρθρωση της προσφοράς. Η Επιτροπή, ωστόσο, είναι υποχρεωμένη να εκτιμήσει την αντισταθμιστική δύναμη των πελατών η οποία διαφέρει, ανάλογα αν πρόκειται για χονδρεμπόρους ή τελικούς χρήστες. Σύμφωνα με τις πληροφορίες που έχει στη διάθεσή της η Επιτροπή, ένα τρίτο περίπου του συνόλου των ανοξείδωτων χαλυβοσωλήνων χωρίς ραφή διανέμεται άμεσα από τους παραγωγούς στους τελικούς καταναλωτές. Το υπόλοιπο διανέμεται μέσω χονδρεμπόρων, ο οποίοι είτε είναι ανεξάρτητοι είτε παρατηρείται ως προς αυτούς καθετοποίηση με τους παραγωγούς.
(126) Κανένας από τους χονδρεμπόρους μεμονωμένα δεν συγκεντρώνει μερίδιο αγοράς άνω του 1 % του συνόλου των πωλήσεων στη Δυτική Ευρώπη- για το λόγο αυτό, δεν μπορούν να αποτελέσουν αντιστάθμισμα στην εξαιρετικά συγκεκριμένη προσφορά. Παράλληλα, οι άλλοι τυπικοί πελάτες των κατασκευαστών σωλήνων, οι τελικοί χρήστες, δεν εξασφαλίζουν καμία αντισταθμιστική ισχύ όπως υποστηρίζουν οι κατασκευαστές στις απαντήσεις τους στην Επιτροπή, εξαιτίας του γεγονότος ότι αγοράζουν μόνο περιστασιακά και μόνον σχετικά μικρές ποσότητες σωλήνων.
γ) Γενικό συμπέρασμα
(127) Η σχεδιαζόμενη πράξη θα αυξήσει το βαθμό συγκέντρωσης σε μια ήδη εξαιρετικά συγκεντρωτική αγορά. Οι DMV και Sandvik θα κατέχουν υψηλό και σχετικά ίσου μεγέθους μερίδιο αγοράς στη Δυτική Ευρώπη, καθώς και στη σημαντικότερη χώρα (δηλαδή τη Γερμανία). Το κοινό μερίδιο αγοράς που κατέχουν οι DMV και η Sandvik θα ανέρχεται περίπου σε 70 %, ενώ κανένας από τους υφιστάμενους ανταγωνιστές δεν θα υπερβαίνει το 13 %.
(128) Και οι δύο εταιρείες θα έχουν μεγάλη εφεδρική παραγωγική ικανότητα και, παρά το ότι η DMV είναι περισσότερο ειδικευμένη στην παραγωγή ενδιάμεσων προϊόντων, την αποθήκευση και τη διανομή, δεν θα έχει μετά τη συγκέντρωση επαρκή διαφορά στις δαπάνες εργοστασίου για να αντισταθμίσει τα πιθανά κέρδη που θα προκύψουν από την παράλληλη συμπεριφορά που θα αντιβαίνει στον ανταγωνισμό. Αυτή η αξιολόγηση δεν μεταβάλλεται ουσιαστικά από το ενδεχόμενο εξαγοράς της Chomutov από την Sandvik.
(129) Ο περιορισμένος αριθμός παραγωγών στην αγορά και ο βαθμός διαφάνειας των τιμών αρκούν για να επιτρέψουν στη Sandvik και την DMV να ελέγξουν γρήγορα τους όρους που προσφέρονται σε μεμονωμένους πελάτες και να υιοθετήσουν παράλληλη συμπεριφορά. Εξάλλου, ενόψει των γενικών χαρακτηριστικών της αγοράς (εμπορική αγορά, περιορισμένες καινοτομίες κ.λπ.), τέτοια διαφάνεια της αγοράς δεν επιτρέπει όξυνση του ανταγωνισμού μεταξύ των δύο εταιρειών, με συνέπεια τον περιορισμό των περιθωρίων πωλήσεων των δύο παραγωγών χωρίς βελτίωση του όγκου των πωλήσεών τους. Η αμοιβαία αλληλεξάρτησή τους δημιουργεί έτσι ισχυρό κοινό συμφέρον και κίνητρο για μεγιστοποίηση των κερδών με την υιοθέτηση παράλληλης συμπεριφοράς που αντιβαίνει στον ανταγωνισμό.
(130) Ούτε η Tubacex ούτε η Shoeller-Bleckmann δεν έχουν πραγματικά τη δυνατότητα ή το συμφέρον να περιορίσουν αισθητά αυτή τη συμπεριφορά στην αγορά, αυξάνοντας την παραγωγή ή προσφέροντας χαμηλότερες τιμές για να κερδίσουν μερίδια αγοράς. Και οι δύο εταιρείες ασκούν κατά κύριο λόγο δραστηριότητες στη δυτικοευρωπαϊκή αγορά και βρίσκονται σε δύσκολη οικονομική κατάσταση. Για το λόγο αυτό, δεν μπορούν να ανθέξουν τα αντίποινα από τις δύο κυρίαρχες επιχειρήσεις της αγοράς.
(131) Δεν ισχύει το ίδιο για τους ιάπωνες ανταγωνιστές. Επί τη βάσει των πορισμάτων και της ανάλυσης της Επιτροπής, οποιαδήποτε μικρή αλλά σημαντική αύξηση των τιμών είναι πιθανό να προκαλέσει περαιτέρω είσοδο ιαπώνων ανταγωνιστών. Τέτοια είσοδος αρκεί για να τιθασεύσει τη συμπεριφορά των δύο κυρίαρχων επιχειρήσεων της αγοράς.
(132) Είναι, εξάλλου, πιθανό οι ανατολικοευρωπαίοι ανταγωνιστές που δεν ασκούν σήμερα δραστηριότητες ή ασκούν περιορισμένες μόνον δραστηριότητες στη δυτικοευρωπαϊκή αγορά να πραγματοποιήσουν σημαντική είσοδο στην αγορά αυτή στο άμεσο μέλλον, είτε μόνοι είτε σε συνεργασία με δυτικοευρωπαϊκές επιχειρήσεις.
(133) Επομένως, υπάρχει μια συνεχιζόμενη απειλή που υπονομεύει τη δημιουργία και σταθερότητα οποιασδήποτε πιθανής παράλληλης ανταγωνιστικής συμπεριφοράς.
VI. ΤΕΛΙΚΗ ΕΚΤΙΜΗΣΗ (134) Για τους ανωτέρω λόγους, η Επιτροπή καταλήγει στο συμπέρασμα ότι η σχεδιαζόμενη συγκέντρωση δεν δημιουργεί ούτε ενισχύει δεσπόζουσα θέση με συνέπεια να εμποδιστεί σημαντικά ο αποτελεσματικός ανταγωνισμός στην κοινή αγορά ή σημαντικό τμήμα της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η σχεδιαζόμενη συγκέντρωση μεταξύ Mannesmann, Vallourec και Ilva κηρύσσεται συμβιβάσιμη με την κοινή αγορά.
Άρθρο 2
Η παρούσα απόφαση απευθύνεται στους:
Dalmine SpA,
Piazza Caduti 6 luglio 1944, n. 1,
I-24044 Dalmine (BG)
Mannesmannroehren-Werke AG,
Mannesmannufer 3,
D-40213 Duesseldorf
και
Valtubes SA,
130, rue de Silly,
F-92100 Boulogne Billancourt.
Βρυξέλλες, 31 Ιανουαρίου 1994.

Labels: 7
18
4